Мулланафас (1810-1862) | www.ziyouz.uz\nБош саҳифа Жаҳон шеъриятиТуркман шеъриятиМулланафас (1810-1862)\nЧоп этилган 01.02.2017 09.01.2021 МуаллифZiyouz.uz\nXIX асрда яшаб ўтган туркман шоирлари орасида энг машҳурларидан бири, туркман мумтоз адабиётида “ишқ мулкининг султони” деб ном олган ажойиб шоир Мулланафас Қодирберди ўғли (Mollanepes) ижодида Шарқ шеърияти анъаналарига хос панд-насиҳатлар, халқона қадриятлар, муҳаббат, ватанпарварлик ва бошқа олий инсоний фазилатлар юксак илҳом, шоирона эҳтирос ила куйланган.\nШоир 1810 йил Сарахт шаҳрида зиёли туркман уламоси оиласида туғилган. У Сарахт, Марв каби номи бутун Шарққа машҳур шаҳарларда вояга етди, мактаб ва мадрасага қатнаб таҳсил олган. Нафас аввал отасидан, сўнг қишлоқ мактабида, Сарахтдаги ва Бухородаги мадрасаларда ўқиб таҳсил олади. У Шарқ адабиётининг атоқли намояндалари – Фирдавсий, Низомий, Румий, Хисрав Деҳлавий, Саъдий, Ҳофиз, Жомий ва Навоий, Озодий ва Махтумқули каби севимли шоирлар ижодидан баҳраманд бўлиб ўсди.\nМулланафас ижодида асосий ўрин эгаллаган, унинг туркман адабиётидаги мавқеини белгилаб берган мавзу – шубҳасиз, унинг ишқий лирик шеърларида озод-эркин инсоннинг муҳаббати эди. Бундай оташ табиатли муҳаббат тасвирларини биз унинг “Зуҳра – Тоҳир” достонида ҳам кўрамиз. Машҳур халқ афсонаси асосида ёзилган бу достон чин муҳаббат талқини, инсон эркинлигини куйловчи достон сифатида довруғ қозонди.\nМулланафас 1861 йилдаги Қожор қўшини босқинлари туркман халқининг ватанпарварлик туйғуларини, ҳарбий иқтидорини кўз-кўзловчи воқеаларни намоён қилди. Айрим тарихчилар Мулланафас шоир мана шу воқеалар гирдобида оғир жароҳат олганлигини, кейинчалик эса шу савашда етган жароҳатлар туфайли қазо қилганлигини тахмин этадилар.\nУмр узоқ, йўл қисқадир, ўтдинг сен\nСўзла, кўрай, йўлинг қайда, Фироғий?!\nБу сўзларни фикр айлаб ётдинг сен,\nОчгин кўзинг, элинг қайда, Фироғий?!\nТунов куни бу дунёга келгандинг,\nЯхши-ёмон фарқин сайлаб билгандинг,\nЎзинг аяб, япроқларни ўйландинг,\nСўзла қани, гулинг қайда, Фироғий?..\nЖайрон овлаб, тоғ устида кезардинг,\nЎнгингда не бўлар, кўриб сезардинг,\nНасиҳат-таълим деб достон ёзардинг,\nҚайда қолди сенинг кўнглинг, Фироғий?\nЭрон томон оғир лашкар тортардинг,\nОсмон юзин туман бўлиб ёпардинг,\nБошқа бўлди, умр шу! – деб ўтардинг,\nДандон тушди, тилинг қайда, Фироғий?\nҚани ул дўстларинг, ғаним душманинг,\nҚани чечан бўлган тўти забонинг,\nҚани боғ ичида битган райҳонинг,\nХаёл ичра ҳолинг қайда, Фироғий?\nБу не ғафлат, яна қола билмассан,\nҚўл узатиб, нарса ола билмассан,\nЭнди томошалар кўра билмассан,\nҚуръон тутган қўлинг қайда, Фироғий?\nВайрон бўлди қурган гўзал уйларинг,\nТепангдан туғмади кунинг, ойларинг,\nЎқсиз қолди элда камон-ёйларинг,\nАри йиққан болинг қайда, Фироғий?\nДунё неча оғоч – барин санардинг,\nҚайси ўтда нокор бўлиб ётардинг,\nЭронда, Афғонда гўё ёнардинг,\nСувда сузган солинг қайда, Фироғий?\nКўр, боқ, ўйлан, сенинг тугади умринг,\nВатандан айрилди ул қилган амринг,\nПўстлади, кўкарди пўлатинг, темринг,\nЖон берувчи сувинг қайда, Фироғий?\nОмонат олдинг сен, эгаси сўрар,\nКелтирар ҳар кун деб йўлингга қарар,\nҚўй, достонинг сенинг ҳалиям ярар,\nОлтмиш кечган солинг қайда, Фироғий?\nТуркманнинг ичинда маълум мастона,\nНе озод фикрлар солдинг достона,\nКир, кўрайлик сени ул зимистона,\nКелтириб ташлади йўлинг, Фироғий?\nХуш қолинг, ватаним, эй гўзал элим,\nМамметжума дўстим, мулла Залилим,\nЭнди гаплашмоққа келмагай тилим,\nКечди порлаб турган ҳолинг, Фироғий!\nҲинди овчилари чиқса шикорга,\nЎзга ов истамас “Фил!” саси келса.\nЎтов тузоқ бўлса булбули зорга,\nЎтовга ўт солар “гул” саси келса.\nЖайроннинг боласин боқсанг, бажарсанг,\nСув ўрнига шакар-шарбатлар берсанг,\nЕм қилиб гул берсанг, бир куни кўрсанг,\nВатанга қўл силтар “чўл” саси келса.\nЗиқна бойлар севар тангани, молни,\nБир кун бетоб бўлиб кетса мажоли,\nҲатто тебранмоққа бўлмаса ҳоли,\nСакраб турар агар “пул!” саси келса.\nБузуқ қарор этмас якка эр билан,\nДўстин кўрса, бўлмас касби-кор билан,\nЙўлга кирмас таёқ билан, зўр билан,\nЯхши зан* таш қочар “кел!” саси келса!\nҚулга давлат келса, билмас отасин,\nНақл бор: “хар семриб, тепар эгасин”,\nҚирқ чиллада кўрсанг тўнғиз боласин,\nУрар-да, қочади “жул” саси келса.\nЯхши зан суханвар бўлса сипойи,\nЮзи мисли моҳтоб, ўн тўртнинг ойи,\nҚочар бадхўрлардан сўз отган сайин,\nЧироқ ибо қилар “ел” саси келса.\nБадаслнинг кўнгли яйрар шарр десанг,\nҲаргиз кетмас, эл дардига юр десанг,\nМуллаларнинг жони чиқар “бер” десанг,\nЯнгидан жон кирар “ол!” саси келса.\nҚорун мулкин олса бир эр ётиши,\n“Пулим оз” дер, ҳар кун чекар нолиши,\nНуҳ умрига эга бўлса бир киши,\nЁқмас қулоғига “ўл!” саси келса.\nНафас, сен сўзласанг улус-элларда,\nБулбул шайдо бўлар тоза гулларда,\nАсал эзган даҳан ичра тилларда,\nАри ҳужум айлар “бол” саси келса.\n* З а н – аёл.\nВисолингдан ғамгин кўнглим очилди,\nФирқатингда алиф қаддим ёй энди.\nОлам аро юзинг нури сочилди,\nТуғилмагай ўзинг каби ой энди.\nСаҳар ели зулфинг паришон этар,\nҒамзанг – ўқдир, жигар-бағрим қон этар,\nШум рақиблар кўрса ҳолим танг этар,\nҚиз, айлагин ўз қўйнингда жой энди.\nСендан ўзга ёрни кўзим кўрмасин,\nАллоҳ менга сенсиз ҳеч завқ бермасин,\nСен бўлмасанг, дунё бир дам турмасин,\nЙиқилсам ҳам демам асло “вой” энди.\nНафас дер, бир ёр деб белим боғларман,\nОриф – ўзим, дўстларимни сақларман,\nТо ўлгунча “Дурдихон” деб йиғларман,\nКўзларимдан тўлиб оқсин сой энди.\nНогаҳон кезардим гулу гулшанда,\nГулгун дудоқларинг ёдимга тушди.\nОлма-анорингга кўзим тушганда,\nОлма яноқларинг ёдима тушди.\nҲар дардингдан чекдим фиғону нола,\nАлифдек қоматим ўхшади дола,\nОрзу айлаб, етолмайин висола,\nАйрилиқ чоғларинг ёдима тушди.\nЮзларинг шам эрур, сиёҳ кокиллар,\nСочларинг монанди мору сунбуллар,\nЧаманлар боғланди, жамъ бўлди гуллар,\nБошдан-оёқларинг ёдима тушди.\nСенинг ҳасратингдан сарғайиб-сўлдим,\nЖабринг тиғи билан бағримни тилдим,\nЮз минг армон билан сендан айрилдим,\nУл кезган чоқларим ёдима тушди.\nНафас айтар, бағрим доғлар ичинда,\nБазм айласам оқ ўтовлар ичинда,\nБодом камол топмиш боғлар ичинда,\nБодом қовоқларинг ёдима тушди.\nЁР БИР ЁНА, БИЗ БИР ЁНА\nТири пайконин гизлаюр\nҚош – бир ёна, кўз – бир ёна.\nДаҳанин очиб сўзлаюр\nТил – бир ёна, сўз – бир ёна.\nХазон айрилмас гулимдан,\nБир ғазал ёздим тилимдан,\nЯшилбош учди қўлимдан,\nСув – бир ёна, ғоз – бир ёна.\nСевгилим кўзимдан учди,\nБориб рақибларга тушди,\nБир сўз била айрилишди\nЁр – бир ёна, биз – бир ёна.\nБезаниб, жоним оларлар,\nКўрганлар ҳайрон қоларлар,\nКелин – бир ён, қиз – бир ёна.\nҚулоқ солинг ушбу зора,\nСўзласин Нафас бечора,\nТилди бағримни сад пора\nТиғ – бир ёна, тир – бир ёна.\nДур дарёдан чиқа билмас\nНазар қилса тишларинга.\nДўзах мени ёқа билмас\nОй сендан чирой олгандир,\nДесалар, бу сўз ёлғондир,\nАлифдек қоматим нундир,\nСажда айлаб қошларинга.\nБу дунё ҳам рўзи маҳшар,\nХайр этсанг – хайр, шарр этсанг – шарр,\nРаҳмат кўкдан ерга тушар,\nТегиб кетиб сочларинга.\nКўп соғингандим мен ўзингни,\nМуносиб айла ёзингни,\nДучор этма қишларинга.\nТопмоқликда мушкул кондир,\nТопмаслик баъзан осондир,\nБандаман, ақлим ҳайрондир,\nНафас дер, чекарман зоринг,\nОрзуйим – сенинг дийдоринг,\nЖон фидоси – менман, ёрим,\nЮзим суртсам тошларинга.\nҒафлат уйқусида қолдинг,\nУйғон энди, Мулланафас!\nГоҳ сарғайиб, гоҳи сўлдинг,\nҲижрон дилга дард доғлашар,\nСени кўрсам деб чоғлашар,\nСевар ёринг кўп йиғлашар\nБу дунёга дурлар тўлди,\nОйлар қочди, кунлар қолди,\nТурғил энди, вақтинг бўлди,\nБир ёр келди олма-норли,\nБулбул занахдон, гуфторли,\nҒафлат уйқусинда зорли,\nҚолдинг, уйғон, Мулланафас!\nҚурсин-ай ёрнинг фироқи,\nБу дунё эмасдир боқий,\nШикастлаб ҳижроннинг ўқи,\nТегди, уйғон, Мулланафас!\nЁд айлади севар ёрни,\nОқ кўксида олма-норни,\nЗулфлари эслатар торни,\nҚора кўзларнинг қастига,\nМахмал* ёйди ёр устига,\nОла ўйманинг устига,\nОтди, уйғон, Мулланафас!\nЕтар эрта маҳшар куни,\nҚақшатар жонлару танни,\nЁр, уйқуда, дея сени,\nЎпди, уйғон, Мулланафас!\nСен ётибсан юрак доғлаб,\nБелингни ҳижронга боғлаб,\nИфор олиб, кўп сийлоғлаб,\nСепди, уйғон, Мулланафас!\nНафас, келгин сен ҳушинга,\nКўп ўйин келар қошинга,\nҲийла билан ёр ташинга\nТузоқ қурди, Мулланафас!\n* М а х м а л – бахмал ёпинчиқ.\nҚора сочинг ўсиб ётар,\nЁрим, шунинг ҳайрониман.\nШамол тегса, анқиб кетар,\nАқлим кетиб, қурбониман.\nКелсанг бизга йўлни бошлаб,\nСочинг санарман қулочлаб,\nҚараб турсанг бармоқ ташлаб,\nҚулар юзинг қурбониман.\nЗулфинг сенинг – тоғлар мори,\nОқ кўксингда қўш аноринг\nБўлсам кириб боғбониман.\nФалак келар эсиб ели,\nҒарқ этибдир кўзда сели,\nДўстлар, ёрнинг ул сунбули –\nМордир, унинг қурбониман.\nФалак қўймас бойитмоққа,\nТилим юрмайди айтмоққа,\nКўзим қиймас уйғотмоққа,\nЖисми ичра жонониман.\nКелар ёрим олтин тақиб,\nОшиқларин жонин ёқиб,\nУйга кириб, тўғри боқиб,\nМендан бошқа севган кўпдир,\nЁлғон эрмас, сўзим ҳақдир.\nОл ёноқдан терни оқтир,\nСиёҳ зулфларнинг шониман.\nЙигит келар чархин қуриб,\nАсбобига тумор бериб,\nКўзин юмар, юзин кўриб,\nКўп йиғларман, ёрим билмас,\nНасиб тортмас, кулиб келмас,\nҒариб дила қўлин солмас,\nБилса, парилар жониман.\nОҳ, Нафас, сен бўлдинг гадо,\nУл ёрингдан қолдинг жудо,\nНоҳақ қилдинг жонинг фидо,\nНечун дали айладинг,\nСевгилим, кўзинг билан?\nМени ҳайронлар қолдирдинг\nУл тўти сўзинг билан.\nШуъла солдинг олама,\nЁр, нурли юзинг билан.\nОй-кунни банди қилдинг,\nҚош қоқиб кўзинг билан.\nСайрон қилдинг чаманни,\nСўнаю ғозинг билан.\nТоғ-тошни тўзинг билан.\nВафо қилмадинг манга,\nЎтди кун ёзинг билан.\nСайр айладинг кундузлар\nСен келин-қизинг билан.\nУйқудан уйғотдинг сен\nУл тилла созинг билан.\nҚора қош кўзинг билан.\nБосган изинг ўпмадим,\nЎтдингми тизинг билан.\nБулбулни солдинг дардга,\nШирин овозинг билан.\nСуҳбатли бозинг билан.\nЖасадимни тош этдинг,\nҚиш фасли музинг билан.\nНафас айтар, ўлдирдинг\nОхирда нозинг билан…\nУМИД ДАРЁСИНИ ҚУЛОЧЛАБ СУЗИБ\nУмид дарёсини қулочлаб сузиб,\nКанорин майл этиб чиқа билмадим.\nОламни ҳаваслаб айланиб, кезиб,\nНе яхши-ёмонга боқа билмадим.\nСайлаб севдим сени улуғ элларда,\nГул юзли гўзаллар, инжа белларда,\nЭрам бўстонида, беҳишт, гулларда,\nБулбул бўлиб, қанот қоқа билмадим.\nАгар боқса, гул юзидан нур олар,\nНиқоб тортса, кулли жаҳон ўт бўлар,\nКулиб боқса, кўп фикрлар ёт бўлар,\nБотиниб, рўйингга боқа билмадим.\nНе ажиб, гўзалсан, ўзингдек борми,\nСўзла, мен эшитай, юзларинг норми,\nТавба қилдим, ғайри нокасга ёрми,\nИшқ ўтига жоним ёқа билмадим?!\nМажмунман, бошимда йўқдур ташвишлар,\nСезмасман, дунёда кўп бўлган ишлар,\nОлиб бозорлардан олтин-кумушлар\nТуморли кўксингга тақа билмадим.\nКўзим етар, кўп савдо бор бошимда,\nЎтирсам, ўйланам, турсам қошимда,\nИлк оқшомдан то тонггача тушимда,\nАнча ҳавас қилдим, ёта билмадим.\nҚайтмоқ энди бул фикрдан йўл олиб,\nБиноҳим йиқилди тагин сел олиб,\nКенг бозорга кириб, сайлаб бол олиб,\nСени ёғдир дея қота билмадим.\nМендан ғайри бирна кўнгил берсанг-да,\nКеча-кундуз ётмай даврон сурсанг-да,\nНафас айтар, таёқ олиб урсанг-да,\nПарвона, қошингдан кета билмадим.\nҲуснинг хазнаси барподир,\nЁруғ жаҳонга, севгилим.\nСочинг сақлов аждарҳодир,\nУл ганжи-конга, севгилим.\nДарёлар мен каби тошмас,\nЮзинг тўлин ойдир, ёшмас,\nАввал-охир кўзим тушмас,\nСендек жононга, севгилим.\nҚуруқ оғоч менча ёнмас,\nСийнамда оташинг сўнмас,\nЭй ёр, сендан кўнглим дўнмас,\nДўнса замона, севгилим.\nДўст дўст раъйини тутмасми,\nОшиқ мурода етмасми,\nМаъшуқ деган раҳм этмасми,\nБу гирён жонга севгилим?!\nЭй сиё зулф, қоши қора,\nАрзим будир сен дилдора,\nҚилма сирларинг ошкора,\nКеча боқмасам ул юзга,\nҚарорим етмас кундузга,\nТой келарсан ҳамма қизга,\nЮз минг жононга севгилим.\nҒамзанг ўқи тандан ўтди,\nБорди, ширин жонга етди,\nКофир кўзинг талон этди,\nЧекилиб қошинг қиличи,\nЖигарим тилди бир учи,\nБағритош, раҳминг келса-чи,\nҒарқ кўзим қонга, севгилим.\nМисли бодом қабоқларинг,\nГул япроғи дудоқларинг,\nЎхшайдир ул яноқларинг\nТар гулистонга, севгилим.\nТонг саҳардан зулфинг тараб,\nКун бир-ла турдинг ялтираб,\nҚиё боқиб, кулиб қараб\nҚўйдинг армонга, севгилим.\nНафас деяр,будир сўзим,\nЗулфингдан сўлди гул юзим,\nБир замон айрилмас кўзим\nСендан бир ёнга, севгилим.\nНогаҳон кезардим гулли-гулшанда,\nГулгун яноқларинг ёдимга тушди.\nОлма яноқларинг ёдимга тушди.\nҲижронда чекмишам фиғону нола,\nАлифдек қоматим ўхшамиш «дол»а,\nОрзу айлаб ета билмам висола,\nАйролиқ чоғларинг ёдимга тушди.\nЮзларинг шаъму ул сиё кокиллар,\nСочларинг монанди мори-сунбуллар,\nЧаманлар боғланди, жам ўлди гуллар,\nБошдан-оёқларинг ёдимга тушди.\nСенинг ҳасратингдан сарғайиб сўлдим,\nЖабру тиғинг ила бағримни тилдим,\nУл кезган жойларинг ёдимга тушди.\nМисли тўлган ойдек кўксининг оқи,\nҚонимдан ранг топмиш дастинг бўёғи,\nЧор тараф тортилмиш сарви бутоғи,\nЖаннат қучоқларинг ёдимга тушди.\nБодом қабоқларинг ёдимга тушди.\nТуркман тилидан Абдумўмин Жумаев ва Жуманазар Зулпиев таржималари\nҚарашларинг жисмимни куйдирди, эй жон кўзларинг,\nЙўқ, йўқ, ёлғон дедим, юз дардга дармон кўзларинг.\nКўрган айтар наргиси тоғлар чекилмиш кўксига,\nТоғ эмасдур, кўнглим ичра бўлди меҳмон кўзларинг.\nБоқмайин десам юзингга, қатлимга бўлғай сабаб,\nВоҳки, боқсанг жон олгуси моҳи тобон кўзларинг.\nХанда қилсанг лабларинг юз минг ўликни тирилтар,\nБир қарашда минг тирикни қилди бежон кўзларинг.\nЙилда бир қурбон этарлар аҳли айём ийд учун.\nБир қарашда мингни қурбон қилди кўзларинг.\nКўзламай ағёр ила, мен телбага қилмиш назар,\nБас, менинг куйган танимга қолди ҳайрон кўзларинг.\nАқлу ҳушим жамъ айлаб, ишқидан чекдим оёқ,\nБу нафас ҳолин яна, қилди паришон кўзларинг.\nҚора сочинг кеча дебон ухлабман,\nКундуз экан кўп армоним, нозли ёр!\nСабо – саҳар вақти дебон чоғлабман,\nКўзим очсам, армон экан, нозли ёр!\nКел, кўришсанг мўъжизакор қўлингдан,\nАйланайин даҳанингдан, тилингдан.\nАйб этмагил қўлим солсам белингдан,\nОташгоҳи, сўзанимсан, нозли ёр!\nТаърифин эшитдим қора кўзингнинг,\nГадосиман, жоним, кулар юзингнинг,\nЗабондан айрилган ҳар бир сўзингнинг\nҚурбониман– фидосиман нозли ёр!\nНафас деяр, ишқим ҳаддан ошибдир,\nТомошангга улус-эллар шошибдир.\nКўзим очсам, ойим-куним ботибдир,\nЗиндон бўлди кенг жаҳоним, нозли ёр.\nТуркман тилидан Олим Тўраев таржимаси\n← Аввалги Аввалги Ўзбек замонавий шеърияти (503 та)\nКейинги → Кейинги: Ўзбек адабий тилшунослиги, адабиётшунослик (266 та)


ИРИМ СИРИМЛАР (1-қисм) – oliymahad.uz\nИРИМ СИРИМЛАР (1-қисм)\nАллоҳ таоло марҳамат қилади: “Кимки Аллоҳга таваккул қилса, (Аллоҳнинг) ўзи унга кифоя қилади. Албатта, Аллоҳ ўзи (хоҳлаган) ишига етувчидир. Аллоҳ барча нарса учун миқдор (меъёр ва муддатни тайин) қилиб қўйгандир” (Талоқ, 3).\nУшбу оятда Парвардигори олам бандаларига ҳар бир ишида ўзининг Яратувчисига таваккал қилиш кераклигини таьлимини бермоқда. Яъни ҳеч бир нарсага бирор кишининг тақдири боғланиб қолмаган. Бировнинг ризқи бирор нарсага боғлиқ ёки бирор кишининг қўлида эмас. Фақатгина Пайғамбаримиз соллаллоҳу алайҳи васаллам марҳамат қилганларидек: “Фақат яхшилик қилиш билан умр зиёда бўлади. Фақат дуо билан тақдир ўзгаради. Албатта инсон гуноҳ қилиш билан ризқидан маҳрум бўлади”.\nДемак, инсон гуноҳ қилсагина иши юришмай, иши бебарака бўлиши мумкин. Бирор нарсанинг бўлганлигида эмас. Яъни олдидан қора мушук ўтгани учун эмас ёки бойўғли келиб унинг ҳовлисидан учиб қолгани учун эмас.\n“Касал ўзича юқмайди, сафар ойи бехосият эмас, бойқуш бахтсизлик келтирмайди”.\nҚарангки, бу ирим-сиримлар Пайғамбаримиз соллаллоҳу алайҳи васаллам даврларида ҳам бўлган экан. Айнан шу нарсаларни Расулуллоҳ соллаллоҳу алайҳи васаллам таъкидлаб айтаяптилар. “Уч нарсадан менинг умматим ҳануз қутула олмайдилар. Бу ирим-сирим, ҳасад ва бадгумонликдир”. Бир киши сўради: “Ё Расулуллоҳ, бу нарсалардан қандай қутулиш мумкин?” Пайғамбаримиз соллаллоҳу алайҳи васаллам марҳамат қилдилар: “Бу нарсалардан қутулиш йўли шуки, агар ҳасад қилса, истиғфор айтсин, агар гумон қилсангиз, то очиқ баён бўлмагунча уни ҳақиқат деб айтманг, агар бирор нарсага ирим қилсангиз, Аллоҳга таваккал қилиб ишингизда давом этинг”.\nТафоъул қилса бўлади, тафоъул дегани яхши ният, яхшиликка йўйиш деган маънода. Тафоъул қилиш мумкин бунинг мисоли Пайғамбаримиз соллаллоҳу алайҳи васаллам “Байъату Ризвон”да Макка мушриклари билан сулҳ тузаётганларида сулҳ қилиш учун улар томонидан Суҳайл ибн Амр келаётганини кўриб Расулуллоҳ соллаллоҳу алайҳи васаллам: “Аллоҳ ишимизни енгиллиштирадиганга ўхшайди”, дедилар. Саҳобалр сўрадилар: “Ё Расулуллоҳ, қандай билдингиз?” Расулуллоҳ соллаллоҳу алайҳи васаллам: “Мана Суҳайл ибн Амр келяпти-ку” дедилар. Яъни “Суҳайл” луғавий маъноси “осон”, “енгил” дегани “Амр”нинг луғавий маъноси “иш” дегани.\nТафоъулга мисоллар ҳаётимизда кўп учрайди. Масалан: урф-одатимизга биноан келин-куёвлар олдига ҳар хил ноз-неъматлар билан бир қаторда бир неча тухум ҳам қўйилади. Аслида тухум қўйишдан мақсад – уларнинг серфарзанд бўлишларини Аллоҳдан тилаш. Ёхуд келин-куёвларга қандобга сут қўшиб берилади. Бундан мурод – уларнинг ҳаётлари сутдай беғубор, қанддек ширин бўлишини исташ. Ёки куёв сарпосини ёши улуғ, оқил, олим кишилар кийдириши лозим кўрилади. Ниятлари – фарзандлари шулар каби серфарзанд, оқил, олим бўлишларини Аллоҳдан сўраш. Лекин тафоъул билан иримни аралаштириш керак эмас. Ирим қилиш – бу гуноҳ. Баъзилар олдидан қора мушук ўтса ёки ҳафтанинг айрим кунлари касал кишини бориб кўришликни ирим қиладилар. Ваҳоланки қора мушук ёки фалон кун бизнинг тақдиримизни ўзгартиролмайди. Агар бир инсонда нохушлик рўй бериб, шариатда гуноҳ бўлмаган ишлардан, яъни оддий ҳоллардан масалан юқорида зикр қилиб ўтган ҳолатлардан деб билса, унинг шумланишининг касофати ўзига уради.\nАллоҳ таоло марҳамат қилади: “Шумланишингиз ўзларингиз биландир” (Ясин, 19).\nАммо инсоннинг гуноҳ ишларнинг содир этиши ўзининг ишининг баракасини учиради. Пайғамбаримиз соллаллоҳу алайҳи васаллам айтганларидек: “Албатта инсон гуноҳ қилиш билан ризқидан маҳрум бўлади”.\nМусулмон қилаётган ишини қайси бири гуноҳ, қайси бири тўғри эканлигини фарқлай олмаса, унда ҳар нарсадан шумланаверади, айрим нодон, жоҳилларнинг гапига қулоқ солади. Шунинг учун илм ўрганишлик ҳар бир мусулмон учун фарз.\nҲузайфа розияллоҳу анҳудан ривоят қилинади: Расулуллоҳ соллаллоҳу алайҳи ва саллам: “Эй мусулмонлар, зинодан сақланинглар, чунки унинг олтита ёмонлиги бор 3 таси дунёда ва 3 таси охиратда: 3 та дунёдагиси – чиройлиги кетади, камбағаллиги бардавом бўлади ва умри қисқа бўлади. 3 та охиратдагиси – Аллоҳнинг ғазаби, ёмон ҳисоб ва дўзахдир” дедилар.\nИбн Аббос розияллоҳу анҳудан ривоят қилинади: “Бир киши Пайғамбаримиз соллаллоҳу алайҳи васаллам олдиларида шамолни лаънатлади. Сўнг Расулуллоҳ соллаллоҳу алайҳи васаллам: “Шамолни лаънатлама! Чунки у маъмурдир, яъни Парвардигор амрига бўйсунган ҳолда эсади. Кимики бирор нарсани лаънатласа, сўнгра ўша нарса лаънатга лойиқ бўлмаса, айтувчисининг ўзига келиб ёпишади”, деб марҳамат қилдилар.\nИмом Шофеъий раҳматуллоҳи алайҳи ривоят қилган ҳадисда: Бир киши келиб Пайғамбаримиз соллаллоҳу алайҳи васалламга фақирлигидан шикоят қилди. Пайғамбаримиз соллаллоҳу алайҳи васаллам дедилар: “Сен шамолни сўкасанми?!”. Бундан шу нарса тушуниладики –дейдилар Имом Шофеъий – кимики шамолни сўкса фақирлик келтиради.\n612400cookie-checkИРИМ СИРИМЛАР (1-қисм)no\nОлдингиОсиё журналистлари ассоциацияси Шавкат Мирзиёевни «Йил одами» деб эълон қилдиКейингиМАЪРИФАТ ВА ДИНИЙ БАҒРИКЕНГЛИК РЕЗОЛЮЦИЯСИ – ЎЗБЕКИСТОН ТАШАББУСИНИНГ ХАЛҚАРО ЭЪТИРОФИ


Москвада туғилаётган гўдакларнинг энг оммабоп исмлари\n21:40 / 16.10.2015\nРоссия пойтахтида янги туғилаётган болаларга қайси исм энг кўп қўйилаётгани маълум бўлди. “Москва ФҲДЁси олиб борган 9 ойлик кузатув натижасида шу нарса маълум бўлдики, москваликлар янги туғилаётган болаларига исм танлашда консервативларча ёндашишмоқда. Исм қўйишда ҳеч қандай радикал руҳият сезилмаяпти”, - деб маълум қилади Москва ФҲДЁ расмий сайти.\nҚизларга аксари ҳолатларда София ёки Софья исмини, айниқса, биринчи вариантни кўпроқ қўйишмоқда. София деб 1,9 минг, София деб эса 939 минг нафар қизга исм қўйилган. Ундан кейинги ўринларда Мария, Анна, Анастасия ва Виктория исмлари турибди.\nЎғил болалар исми топ бешталигига Александр, Максим, Артём, Михаил ва Даниил (Данила, Данил) кирган. Маълум бўлишича, Александр исмини қўйиш йил сайин фоиз ҳисобида тушиб бормоқда. Агар 1990 йилда шу исм билан 9 фоиз ўғил бола номланган бўлса, 2015 йил январь ҳолатига кўра бу кўрсаткич 4,5 фоизни ташкил этмоқда.


Мегаяхта харид қилиш\nМуҳташам кеманинг бўлажак эгасига кўпинча мутахассислар томонидан қўлланиладиган “суперяхта” ва “мегаяхта” каби номларнинг мазмун бўйича нимаси билан фарқ қилишини аниқлаш баъзан қийин бўлади. Ушбу икки атама аслида синонимлар бўлиб, катта ҳажмлар билан ажралиб турувчи ва бортда “люкс” даражали қулайликларни таклиф қилувчи кемани бир хилда аниқ тавсифлайди.\nГарчи “супер” ёки “мега” олд қўшимчалари қўлланилиши шартли бўлса ҳам, корпуси 50-60 метрдан узунроқ ва круиз, шунингдек тунаш билан сузиш вақтида бортига 12 нафаргача меҳмонни жойлаштириш имкониятига эга кемаларни мегаяхталар деб ҳисоблаш қабул қилинган (агар меҳмонлар сони бундан кўпроқ бўлса, яхта йўловчи ташиш кемаси бўлимига ўтади).\nКўпроқ хабардор бўлиш...\nЭксклюзивлик ва катталик – улкан ҳажмлардан ташқари, бассейнлар, салонлар, теннис кортлари, тренажёр заллари ва вертолёт майдончаларини ўз ичига олган кўркам инфратузилмага ҳам эга бўлган барча мегаяхталарни битта турга бирлаштирувчи иккита энг муҳим тавсифлардан иборат. Ҳа, Сиз нотўғри эшитмадингиз, ҳисобварағингизда етарли миқдорда маблағлар бўлса, вертолёт майдончаларига эга мегаяхтани (ва ҳатто бир неча мегаяхтани) сотиб олиш мумкин!\nМегаяхталар ноёбдир. Бундай турдаги иккита бир хил кема бўлиши мумкин эмас, чунки ҳар бир кема буюртмачининг барча хоҳиш-истаклари ҳисобга олинган ҳолда якка тартибдаги буюртма бўйича яратилади. Бундай моделларда ҳар доим ўзига хос ажойиб томони бўлади: ноёб моторлар жуфтлиги, ўз тезлиги, эксклюзив тузилиши, турли палубалар сони ва бошқа тавсифлари. Елканли мегаяхтани ёки сувдаги бутун бир кўп қаватли иншоотни кўриб ажабланмаслик керак.\nҲар бир мегаяхта эгаси, шубҳасиз, кемасозликнинг бундай ажиб дурдонаси эгаси бўлганлигидан фахрланади. Гарчи кўпинча шундай манзарани кўриш мумкинки, бир вақтлар ўз кемасига ошифта бўлган бой буюртмачи янада такомиллашган моделни афзал кўрган ҳолда ўз собиқ маҳбубасидан тезда ажрашишади.\nНима учун барибир мегаяхтани сотиб олиш керак?\nМегаяхта – сараланганлик ва обрў-эътиборлилик рамзи ҳисобланади. Бундай кемага эга бўлиш – ўзини ҳар қандай вазиятда дадил ҳис қилишни, бошқалардан устун бўлишни, барча атрофдагиларни Сизни ҳурмат қилишга мажбурлашни ва буюк хизматлар учун ҳурмат қилишларини англатади.\nБироқ мега-кема – фақатгина бойлик аломати эмас, бу сувда вақтни чиройли ўтказишнинг ажойиб атрибути ҳам ҳисобланади. Мегаяхтада дам олишингиз унутилмас бўлади. Ҳар бир бундай кема ўз эгасига ва меҳмонларга бассейнда сузиш ва спортзалда машқ қилиш, барда эксклюзив ичимликлардан ҳузурланиш ва майин бўшашиш, ниҳоят, исталган вақтда махсус ажратилган майдончада идеал жойлаштирилган ўз вертолётида учиб келиш ва учиб кетиш каби вақтичоғликларни таклиф қилади. Шуни ёдда тутинг: бундай кемада фақат профессионаллар ишлайди, шу туфайли уларга тўлиқ ишонинг ва мутлақ эркинликнинг ҳар бир онидан роҳатланинг. Шубҳасиз, энг қимматбаҳо ва сифатли материаллар ёрдамида кемаларнинг ички ва ташқи ажойиб безакларини яратган дунёдаги энг яхши дизайнерларнинг ижодий тандемисиз ушбу ҳиссиётга эришиш мумкин бўлмас эди.\nУзоқ-узоқларга чўзилган денгиз бўйлаб мегаяхтада саёҳат қилишдан яхшироқ ҳеч нарса йўқ! Бундай кемаларнинг денгизда сузиш сифатлари мукаммалдир. Бироқ, мегаяхтани сотиб олишдан олдин шуни қайд этиш керакки – бундай кемалар нархлари, одатда, фақат ошиб боради, шу туфайли уларнинг харид қилиниши ўз маблағларингизнинг фойдали сарфланиши деб ҳисоблаш мумкин.\n«Қимматроқ!» – ўз маблағларини мегаяхтани харид қилиш учун сарфлашга қарор қилолмай турган кўпчилик шундай деб ўйлайди. Ҳа, нархлар қиммат, бунга яхтани таъминлаш учун кўп нолли суммани ҳам қўшинг. Бироқ, орзуга эришиш йўлида пулни аямоқ керакми (қолаверса, мега-кемалар бозори ривожланиб бормоқда) ва ҳозирда ажойиб кема соҳиби бўлиш аввалги вақтларга нисбатан анча осонроқ?\nМегаяхтани фойдали нарх бўйича қаерда сотиб олиш мумкин?\nУшбу саволга жавоб оддий: ScanMarine TM (Cofrance SARL) компаниясига мурожаат қилинг. Мазкур компания ҳақли равишда дунёда люкс-классли мега-яхталарни сотиш бўйича етакчи ҳисобланади.\nМутахассисларимиз Сиз учун сайёрамизнинг исталган нуқтасида ажойиб елканли ёки моторли кема танлаб берадилар. Мавсумнинг янги кемасини истайсизми ёки Сизга фақат океан бўйлаб сузадиган кема маъқулми? Балки, Сиз бироз тежаб қолишни ва ўртача нархли яхта сотиб олишни хоҳлайсизми? Муаммо эмас. Мутахассисларимиз яхта бозоридаги ҳар қандай таклиф экспертизасини амалга оширадилар ва амалий маслаҳат билан ёрдам берадилар. Кеманинг ташқи тузилиши, унинг ташқи ўлчамлари ва жиҳозланиши, техник таркиблари, рўйхатдан ўтказилиши, швартовка қилиниши, экипажни топиш – шубҳасиз, кемани топиш, расмийлаштириш ва фойдаланиш билан боғлиқ етарлича муаммоларни ҳал этишга тўғри келади. Бироқ буни Сиз эмас, балки бизнинг мутахассисларимиз амалга оширадилар. Сизнинг вазифангиз эса фақат яхтани кўздан кечириш ва қарор қабул қилиш билан чекланади. ScanMarine TM (Cofrance SARL) компаниясига ишонч билдиринг! Тез орада Сиз бутун онгли ҳаётингиз мобайнида орзу қилган мегаяхта Сизнинг мулкингизга айланади.\nБу ерга яхтани танлаш бўйича ўз мезонларингизни ёзинг.


Фаолиятни вақтинча тўхтатиш оқибатларини қандай қилиб юмшатиш мумкин | BUXGALTER.UZ\nФаолиятни вақтинча тўхтатиш оқибатларини қандай қилиб юмшатиш мумкин\nРаҳбар карантин даврида корхона фаолиятини вақтинча тўхтатишга қарор қилди. Буни қандай қилиб тўғри расмийлаштириш лозим? Қанча вақт оқибатларсиз ишламаслик мумкин? Солиқ инспекцияси ўз ташаббусига кўра ушбу даврда корхонанинг ҳисобрақамларини блокировкалаб қўя оладими? Мажбурий тугатиш ишлари ўтказилиши мумкинми? Юридик масалалар бўйича «Норма» экспертлари, адвокат Элеонора МАЗУРОВА ва юрист Альберт САФИН вазиятга ойдинлик киритдилар:\n– «Фаолиятини вақтинча тўхтатган» расмий мақомини юридик шахсни ташкил этмаган ҳолда ўз фаолиятини амалга оширувчи тадбиркорларгина олишлари мумкин. Яъни – якка тартибдаги тадбиркорлар ёки оилавий бизнес субъектлари . Улар ҳисобга қўйилган жойдаги солиқ органини бу ҳақда хабардор қилишлари шарт.\nЮридик шахслар учун бундай режим мавжуд эмас. Бироқ амалиётда тижорат корхоналари ҳам зарарларни камайтириш ва мураккаб даврдан ўтиб олиш учун муайян даражада ўз фаолиятларини тўхтатиб турадилар. Бунда юридик шахс мақоми йўқотилмайди, фаолият вақтинча тўхтатилгани давлат органларида қайд этилмайди. Ҳар қандай ҳолатда корхонанинг қуйидаги мажбуриятлари сақланиб қолади:\nюридик шахс рўйхатдан ўтказилган манзилда бўлиш;\nдавлат органлари билан ўзаро ҳамкорлик доирасида ва амалдаги шартномалар бўйича келиб тушаётган хат-хабарларга жавоб бериш;\nстатистика ва солиқ ҳисоботларини топшириш;\nбарча давлат органларида, шу жумладан – судда ўз манфаатларини ҳимоя қилиш.\nФаолиятнинг вақтинча тўхтатилгани қандай расмийлаштирилиши лозим\nБиринчидан, муассисларнинг умумий йиғилишини ўтказиб, унда фаолиятни тўхтатиб туриш тўғрисида қарор қабул қилинг. Ушбу қарорни баённома билан расмийлаштиринг. Унда тўхтатиб туриш сабабини албатта кўрсатинг. Муассис битта бўлса, буни якка ўзи қабул қилган қарор билан расмийлаштиринг. Корхона фаолият юритишига айнан нима имкон бермаётганини батафсил қайд этинг. Муассислар бир нечта бўлса, уларнинг ҳар бири ўз фикрини билдиргани мақсадга мувофиқ. Буни баённомада қайд этинг.\nИккинчидан, муассислар қарори асосида корхона бўйича буйруқ чиқаринг. Унда қуйидагиларни такроран қайд этинг:\nфаолиятнинг вақтинча тўхтатилишига олиб келган ҳолатлар;\nвақтинча тўхтатиш бошланган ва тугаган сана;\nушбу давр учун кадрлар бўйича қарор;\nхизматга оид хат-хабарларни олиш ва жўнатиш мажбурияти кимга юклатилиши;\nҳисоботларни топшириш мажбурияти кимга юклатилиши.\nБарча ходимларни тилхат олган ҳолда буйруқ билан таништиринг.\nВақтинча тўхтатиш муддатини узайтириш учун янги буйруқ чиқариш лозим. Корхонада мўлжалланган муддатдан аввал фаолиятни тиклаш имкони пайдо бўлса, бу ҳам буйруқ билан расмийлаштирилади.\nУчинчидан, энг мушкул масала – кадрлар масаласини ҳал қилиш. Корхона келгусида фаолиятни давом эттирмоқчи бўлса, кадрларни сақлаб қолиш лозим. Ёдингизда бўлсин, малакали мутахассислар ишни тиклашингизни пойлаб ўтирмайдилар.\nКорхона мураккаб вазиятга тушиб қолган, раҳбарият қабул қилишга тайёр бўлган чоралар ходимларнинг манфаатларига тааллуқли бўлса, умумий йиғилиш чақиришга ҳожат йўқ. Кишилар бир жойга тўпланганда бир кишининг ҳис-ҳаяжонлари бошқаларга юқади, музокаралар қандай оқибатларга олиб келишини назорат қилиш қийин кечади. Шу сабабли ҳар бир ходим билан алоҳида суҳбатлашинг ёки корхонангиз катта бўлса, бўлимлар бўйича суҳбат ўтказинг.\nПул маблағлари захирасига эга бўлсангиз, энг қадрли ходимларга фаолиятни вақтинча тўхтатган пайтда қисман ҳақ тўлашни таклиф қилинг. Захирангиз бўлмаса, фаолиятни тиклагач, ходимларга бирин-кетин муайян бонуслар тўлашни ваъда қилинг.\nЙўқотишларни камайтириш учун қолган ходимлар юзасидан:\n1) штат жадвалини қайта кўриб чиқинг ва штатни қисқартиринг;\n2) ўриндошлар билан тузилган шартномаларни бекор қилинг;\n3) фуқаролик-ҳуқуқий шартномаларнинг амал қилишини тўхтатиб туринг;\n4) муддатли ёки муайян ишни бажариш учун тузилган шартномаларни бекор қилинг.\n«Фаолият тўхтатиб қўйилган бўлса, ходимни қандай қилиб ишдан бўшатиш мумкин» материалида ишдан бўшатишнинг ўзига хос хусусиятлари ҳақида батафсил ўқинг;\n5) йиллик меҳнат таътилларини расмийлаштиринг. Йиллик таътилнинг умумий муддати 48 иш кунидан ошиб кетиши мумкин эмас . Бироқ, ходим бир неча йил таътилга чиқмаган бўлса, йиғилиб қолган барча дам олиш кунларидан, улар неча кунни ташкил этишидан қатъи назар, фойдаланишга ҳақлидир ;\n6) ходимларнинг розилигини олиб, иш ҳақи сақланмаган ҳолда бериладиган таътилларни расмийлаштиринг. Бундай таътилнинг максимал муддати 12 ойлик давр мобайнида жами 3 ойдан ортиқ бўлмаслиги керак .\nКарантин даврида болалар муассасаларининг фаолияти тўхтатиб қўйилганда болалар боғчалари тарбияланувчилари ва бошланғич синф ўқувчиларининг ота-оналарига иш ҳақи сақланмаган ҳолда берилган таътил, унинг давомийлигидан қатъи назар, меҳнат стажига киради. Шунингдек ушбу таътилга унинг максимал давомийлигига доир чеклов ҳам татбиқ этилмайди ;\n7) масалан, ҳар ой 1 МҲЭКМ тўлаган ҳолда қисман ҳақ тўланадиган таътилни расмийлаштиринг. Меҳнат қонунчилигида бундай таътил назарда тутилмаган. Бироқ солиқ қонунчилигида асосий иш ҳақи қисман сақлаб қолинган ҳолда мажбурий таътилда бўлган ходимларга бериладиган тўловлар тилга олинган . Бунинг устига, Меҳнат кодексида корхонанинг локал ҳужжатлари ёки жамоа шартномаси билан ходимлар учун қўшимча ҳуқуқ ва кафолатларни белгилаш тақиқланмаган . Шу сабабли қисман ҳақ тўланадиган таътилни расмийлаштиришдан олдин уни корхонанинг локал ҳужжатига киритинг. Бу иккала тараф учун кадрларга оид муаммони ҳал қилишнинг энг мақбул вариантларидан бири эканлигига эътиборингизни қаратамиз.\nТўртинчидан, ҳамкорлар ва давлат олдидаги барча мажбуриятларингизни имкон қадар бажаринг. Сўндирилмаган қарзингиз бўлса, уни ёпиш керак. Акс ҳолда тўхтаб турган даврда пеня ҳисобланади, тўлов муддатини ўтказиб юборганингиз учун жарималардан ҳам сизни ҳеч ким озод қилмайди. Боз устига, кредиторлар қарз суммасини суд тартибида ундириб олишлари мумкин, ана шунда давлат божи ва суд чиқимлари ҳам бўйнингизга юклатилади.\nФаолиятни тўхтатиб туришга мажбур бўлган даврда ижарага олган жойдан фойдаланиш ниятингиз бўлмаса, ижарага берувчи билан ижара муносабатларини тўхтатиб туриш ҳақида келишиб олинг ёки ижара шартномасини бекор қилинг. «Карантин пайтида ижарани қандай қилиб тўхтатиб туриш мумкин» материалида буни қандай қилиб тўғри амалга ошириш ҳақида ўқинг.\nБешинчидан, қонун ҳужжатларида фаолиятни вақтинча тўхтатганлик ҳақида солиқ инспекциясини хабардор қилиш талаб қилинмаганига қарамай, барибир уни хабардор қилиб қўйган маъқул. Солиқ органини огоҳлантиргач, уларнинг ноўрин талабнома ва хатларидан халос бўласиз.\nФаолиятни тўхтатиб қўйган даврингизда солиқ ажратмаларингиз камайиб, тақдим этаётган ҳисоботингиздаги маълумотлар ўзгариши аниқ. Инспекторлар бундай ўзгаришлар сабабини билмасалар, корхона даромадларини яшираяпти деган гумонга борадилар. Оқибатда камерал текширув тайинланиши мумкин. Буларнинг барчасига йўл қўймаслик учун уларга олдиндан эркин шаклда ёзилган хабарнома йўлланг. Буйруқда қандай кўрсатилган бўлса, тўхтатиб туриш сабабини худди шундай қайд этинг. Тахминан қачон фаолиятингизни тўлиқ ҳажмда тикламоқчи эканингиз ҳақида ҳам ёзинг.\nОлтинчидан, бухгалтер ёки директорни ишда қолдиришга тўғри келади. Бундай ходим масофадан туриб ёки тўлиқсиз иш куни ишлашини расмийлаштириш мумкин. Корхона ўз фаолиятини тўхтатиб қўйганига қарамай, ҳеч бўлмаганда назарда тутилган барча турдаги ҳисоботларни топширишига ва келаётган хатларга жавоб беришига тўғри келади. Ходимга ҳақиқатда ишлаган вақтига қараб иш ҳақи ҳисоблаш мумкин. «Корхона карантин даврида ишламаётган бўлса, директорга иш ҳақи тўлаш керакми» материалида бу ҳақда батафсил сўз юритилган.\nКорхона вақтинча ишламаётган бўлса, солиқ органлари ҳисобрақамлар бўйича операцияларни тўхтатиб қўйишлари ёки мажбурий тугатиш чораларини кўришлари мумкинми?\nКорхона фаолиятини вақтинча тўхтатгани учун солиқ органлари ҳисобрақамларингизни блокировкалаб қўя олмайди. Бироқ қуйидаги ҳолларда бунга ҳақли бўлади :\nбелгиланган муддатдан 10 кун ўтгач, молиявий ва солиқ ҳисоботларини топширмасангиз;\nсолиқ органининг талабномасига жавоб бермасангиз;\nкорхона рўйхатдан ўтказилган жойда бўлмасангиз.\nСизни тугата ҳам олмайдилар. Корхонангизга нисбатан мажбурий тугатиш чорасини қўллашлари учун аввал сизни фаолият юритмаётган корхоналар тоифасига ўтказишлари керак. 9 ой ичида :\nбанкдаги ҳисобрақамларингизга пул маблағлари келиб тушмаса;\nсолиқ ҳисоботларини топширмасангиз, сизга нисбатан ушбу чорани қўллашлари мумкин.\nКорхона 3 йил давомида фаолият юритмаётган корхоналар тоифасида бўлганидан кейин давлат реестридан чиқариш йўли билан тугатилиши мумкин. Бунда: муҳр, штамплар (мавжуд бўлса), давлат рўйхатидан ўтказилгани тўғрисида гувоҳнома, товар белгиси (мавжуд бўлса) бекор қилинади. Давлат реестрига тугатиш тўғрисида ёзув қайд этилгач, у тугатилган, юридик шахс эса мавжуд эмас деб ҳисобланади.\nТўхтаб тургандан кейин фаолиятни қандай тиклаш мумкин\nКорхона фаолияти тескари тартибда тикланади. Муассислар йиғилишида фаолиятни тиклаш тўғрисида баённома имзоланади. Сўнг раҳбар буйруғи, ундан кейин кадрларга оид буйруқлар чиқарилади. Ижара шартномалари тикланади.\nСолиқ органларини фаолиятни тиклаганлик ҳақида хабардор қилиш шарт эмас, бу топширилган ҳисоботлардан маълум бўлади.\nШу тариқа, ҳужжатларни тўғри расмийлаштирсангиз, солиқ инспекциясини хабардор қилсангиз, ҳисоботларни вақтида топширсангиз, ҳисобрақамингизда пул маблағларининг бирмунча ҳаракати кузатилса, фаолиятингиз вақтинча тўхтатилган даврда ҳисобрақамларингиз ҳам блокировкалаб қўйилмайди, мажбурий тугатиш чоралари ҳам кўрилмайди.\nИжара тўлови бекор қилинган ёки камайтирилганда ҚҚС бўйича солиқ оқибатлари\nИшлатилмаётган ускунанинг солиқ оқибатлари


Ўзбекистондаги аксарият кластер корхоналари фермерларнинг пахта пулини шартнома муддатида тўлаб беролмайди.\nАндижон вилоят, Улуғнор туманидаги “Водий саноат фахри” МЧЖ кластер корхонаси ўнлаб фермернинг 2020 йил пахта пулини бермай келмоқда.\nБу ҳақда арз қилган фермерларнинг Озодликка айтишича, ўз ҳақини талаб қилиб борган фермерларни "кластер раҳбари қувиб солган".\nКластер корхонаси бош ҳисобчиси 14 фермернинг пахта пули тўланмаганини тасдиқларкан, бунинг сабабини пандемия боис хорижга маҳсулот сотилмай қолгани билан изоҳлади.\nУлуғнор туманидаги фермерларнинг айтишларича, кластернинг пахта пулини тўлаш муддати шартномада кўрсатилганидан юз кун ўтиб бораётган бўлса-да, кластер 2020 йил ҳосил пулини тўлашдан бўйин товлаб келмоқда.\n“Ҳумоюн Мирзо” фермер хўжалиги раҳбари Шуҳратбек Абдуқодировнинг айтишича, у кластерга қарийб 80 тонна пахта сотган, лекин шу пайтгача пулини ололмаган:\nБизнинг топширган маҳсулотимизни ҳақини берсин, бўлди, бошқа даъвомиз йўқ!\n“Кластер бир сўм пул бергани йўқ, қўлим бир сўм ҳам пул кўргани йўқ. Барча харажатлардан ташқари, 36 миллион сўм соф даромадим бор. Ишчиларимга пул беришим керак, сувчиларга бериш керак, эҳеее, бир дунё масала бор. Ҳамма нарса ана шу пулга қараб турибди. Агар биз қарздор бўлиб қолсак пенья тўлаймиз, ҳозир мана солиқдан қарзимиз бор, пенья босиб ётибди. Бўлмаса, солиққа тўлаб берсин. Бизнинг топширган маҳсулотимизни ҳақини берсин, бўлди, бошқа даъвомиз йўқ!”\n“Улуғнорда Турсуной ери” фермер хўжалиги раҳбари Жонибек Холматовнинг айтишича, кластер ундан ҳам қарийб 17 миллион сўм қарздор:\n“Шартномани бажарган бўлсак, ўз вақтида пахтани териб топширган бўлсак, нега пулимизни бермайди. Қачонгача кластер ортидан чопиб юрамиз, қачонгача ўзимизнинг пешона тери ҳақимизни ололмаймиз?”\n“Улуғнорда Сариқсув” фермер хўжалиги раҳбари Элмурод Исроилов кластер раҳбари олдига бир неча бор пахта пулини сўраб боришгани, лекин раҳбар уларни қувиб солганини айтади:\nМени сизларга берадиган пулим йўқ деб, ҳайдаб чиқариб юборди.\n“Буни қаранг, пахта топшириш шартномасини 130 фоизга бажардим. Ўзим ҳам, ишчиларим ҳам январда қўлимиз пул кўради деб хурсанд бўлдик. 16 миллион сўм пулим қолган, шуни бермаяпти. Солиқ пенья туғиб ётибди. Куни-кеча кўпчилик бўлиб, калстер раҳбари Иқболжон деган одамнинг олдига кирган эдик, мени сизларга берадиган пулим йўқ деб, ҳайдаб чиқариб юборди. Ўзининг ҳақингни олиш учун ҳам гап эшитсанг, ахир бу нима деган гап?”\n“Нодир” фермер хўжалиги раҳбари Шарофиддин Мақсудов ҳам шу пайтгача 18 миллион сўм пулини ололмаётганини айтди.\n“Водий саноат фахри” МЧЖ кластер корхонаси раҳбари Иқболжон Абдуманнаев Озодлик қўнғироқларига жавоб бермади.\nКластер корхонаси бош ҳисобчиси Нодир Достонов 14 фермернинг пахта пули тўланмаганини тасдиқлар экан, бунинг сабабини экспорт тўхтаб қолгани билан тушунтирди.\nҲозир 14та фермердан 350 миллион сўм қарзимиз қолган.\n“Тўғри, шартнома муддати ўтиб кетди. Бизнинг маҳсулотларимиз асосан чет элга экспорт бўлади. Пандемия сабаб экспортимиз жичча тўхтаб қолиб, шунинг ҳисобига маблағни етказолмай қолдик. Ҳозир 14та фермердан 350 миллион сўм қарзимиз қолган. Мана, бозоримиз юриб қолди, Худо хоҳласа апрель ойининг охиригача ҳал қиламиз”.\nБош ҳисобчи Озодликнинг “кечиктирилган муддат учун фермерга сизлар ҳам пенья тўлайсизларми?”, деган саволига “Биринчи ўринда ўзаро келишув қилинади, агар келишувга эришилмаса, судга мурожаат қилишлари мумкин. Лекин пуллари қолиб кетмайди, берамиз, албатта”,- дея жавоб берди.\nФермерларнинг иддао қилишларича, бир нечта ишлаб чиқариш корхоналарини ўзида жамлаган “Водий саноат фахри” МЧЖ кластернинг маблағи етарли, лекин бу пулларни у аввало ўзининг манфаати учун ишлатмоқда:\n“Кластернинг қурилиш объектлари кўпайиб кетибди, деган гапларни эшитяпмиз. Кластер раҳбарининг бир-иккита фабрикани очиб олай, кейин сизлар билан расчет қиламан, деган жойи ҳам бўлди. Учинчи апрель куни ўша фабрикани очиб, кейин бераман деди, мана у ҳам ўтди, бермади. Улуғнорда фабрикаси бор, Андижонда янги фабрика очди, беш юлдузли меҳмонхона қуряпти. Фермернинг пулига қараб қолган экан”.\nЖори йил бошида Хоразм вилоятидаги 78 та фермер хўжалиги раҳбарлари “Шовот Текстил” кластер корхонасига қарашли “Textile Finance Khorezm” МЧЖ билан ишлашдан бош тортган. Шовотлик фермерлар йирик тадбиркор Фарҳод Мамажонов назорат қиладиган “Uztex Group” ни етказиб берилган пахта учун кам ҳақ тўлаш ва кластер манфаати кўзланган шартномани имзолаш йўлида босим ўтказишда айблашган.


24 февраль учун об-ҳаво маълумоти\n13:24 / 23.02.2016\nРеспублика Гидрометеорология марказининг хабар беришича, 24 февраль куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 8-10, кундузи 22-24 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 5-10, кундузи 18-23 даража илиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Қор кўчиши хавфи бор. Шарқдан секундига 7-12 метр тезликда шамол эсади. Кечаси 0-5, кундузи 10-15 даража илиқ бўлади.


16:23 18.11.2020 (Янгиланган 16:27 18.11.2020)\nЕврокомиссия раҳбари Европа компанияси ишлаб чиқарган вакцина сотиб олинишини алоҳида урғу бериб айтди. Россия вакцинаси сотиб олишга қарор қилган Венгрияга эса қаттиқ санкциялар билан пўписа қилинмоқда.\nЖанубий Корея, Ҳиндистон, Қозоғистон, Беларус, Хитой, Венгрия, Исроил ва яна бир неча давлатлар Россияда ишлаб чиқарилган "Sputnik V" вакцинасини сотиб олишга ва ўз мамлакатида ишлаб чиқаришга ҳам тайёр. Европа Иттифоқи бўлса - бунга мутлақ қарши. Бунга сабаб нима?\nЕврокомиссия раҳбари Урсула фон дер Ляйн айтишига қараганда Европа давлатлари биринчи навбатда европалик вакцина ишлаб чиқариувчилари томон қараши керак. Хусусан ЕИ Pfizer ва BionTech компаниялари билан шартнома имзолаган.\nЕврокоммиссия раҳбари CureVac компанияси билан 405 миллион доза вакцина етказиб беришга шартнома тузилганини айтиб ўтди. Урсула фон дер Ляйн бу Европа компанияси эканига алоҳида урғу берди.\nРоссия вакцинаси сотиб олишга қарор қилган Венгрияга эса ЕИ қаттиқ санкциялар билан пўписа қилмоқда. Венгрия ташқи ишлар вазири Петер Сийяртонинг фикрига кўра, вакцина масаласи ҳаддан ортиқ сиёсийлаштирилган.\n17:00 26.11.2020 (Янгиланган 17:30 26.11.2020)


Туркия узоқ масофага зарба бера оладиган ракета тизимини барпо этмоқда\n10:45 / 09.02.2017\nТуркия ракетасозлигининг янги маҳсулоти — Bora баллистик ракетаси 1000 км.гача бўлган масофадаги нишонга зарба бера олади.\n2009 йил охиридан Туркиянинг "Рокетсан" компанияси узоқ масофага учувчи ракеталарни барпо қилиш лойиҳаси устида иш олиб бормоқда. Дастур Bora деб номланган. Айрим экспертларнинг фикрича, ушбу ракета 1000 км.гача парвоз қила олиши мумкин, деб ёзади Defense News.\nУшбу ракета Туркия мудофаа вазирлиги буюртмаси асосида ишлаб чиқилмоқда. Ҳозирча, тайёрлик даражаси номаълум. Туркия мудофаа вазирлиги сайтида жойлаштирилган "дастур мақоми" бандида етказиб беришлар лойиҳа жадвалига асосан амалга оширилиши қайд этилган. Таҳлилчиларнинг фикрига кўра, Туркия узоқ масофага уча оладиган баллистик ракетасини ишлаб чиқиш лойиҳасини муваффақиятли амалга оширса, минтақада кескинлик ортади ва қуролланиш пойгасига сабаб бўлади.\nҲозирда Туркиянинг қуруқликдаги қўшинлари ихтиёрида душман иншоотларига 120 км. масофадан бошқарилмайдиган ва бошқариладиган ракеталар ёрдамида зарба бериш имконини берувчи аслаҳалар бор. Бундан ташқари, Туркиянинг J-600T "Йилдирим" оператив-тактик ракета комплекси 150 км. узоқликдаги нишонни ура олади. Норасмий маълумотларга кўра, 600 мм.ли ракетага эга бу тизим 300 километрдан ортиқ масофани ортда қолдириши ҳам мумкин. Тахмин қилинишича, Bora ракетаси ҳам унинг негизида барпо этилмоқда.\nУмуман, худди шундай узоқ масофага уча оладиган баллистик ракета Шимолий Корея чизмалари асосида Эронда ҳам ишлаб чиқилди. Пентагон маъмуриятига кўра, 2017 йил 29 январида Эрон томонидан синалган баллистик ракета шимолий кореяликлар ёрдамида ишлаб чиқилган.\nТуркия баллистик ракета


Ўзбекистонда ижтимоий нафақа олувчи оилалар сони икки баравар ошди\n10:32 / 16.12.2020\n2020 йил бошида кўп фарзандли, кам таъминланган 500-600 минг оилага ижтимоий ёрдам бериш кўзда тутилганди. Йил якунига келиб, ушбу рақам икки баравар ошиб кетди.\nМолия вазири ўринбосари Аҳадбек Ҳайдаров жорий йил якуни бўйича Ўзбекистон ижтимоий нафақа олувчи оилалар сони икки баравар ошганини маълум қилди. Ушбу ҳолат пандемия шароитида ижтимоий ҳимояга муҳтож оилалар сони ортиб бораётгани билан изоҳланади, деб хабар бермоқда Kun.uz мухбири.\n«Президентимизнинг бир неча бор қабул қилган фармонларига кўра, ижтимоий нафақа олувчилар сони апрел ва июн ойларида кўпайди. Бундан ташқари, пандемия қизиган пайтда ижтимоий нафақа олиш муддати якунланган оилалар учун нафақа тўлаш автоматик тарзда узайтирилди. Шунингдек, ижтимоий нафақа олиш талабларини енгиллаштирдик. Бунинг натижасида ижтимоий нафақа олувчилар сони йил охирига келиб, 1,2 миллион оилани ташкил этиши кутилмоқда», — деди вазир ўринбосари.\nАҳадбек Ҳайдаровнинг таъкидлашича, 2021 йилда давлат бюджетида нафақа олувчи оилалар сонини сақлаб қолиш инобатга олинган.\n«Эндиликда ижтимоий нафақаларни тайинлашда ижтимоий реестр жорий қилинади. Унинг асосида объектив омилларни инобатга олиб, тўлов тизими ташкил этилади», — дейди Аҳадбек Ҳайдаров.\nМаълумот учун, боқувчисини йўқотганлик пенсияси ёки нафақасини олувчи ҳамда ногиронлиги бўлган болалар сентябр ойида пенсия ва нафақага қўшиб, 500 минг сўм миқдорида бир марталик моддий ёрдам ҳам олди.\nИқтисод фанлари доктори, профессор Барногул Санақулова Kun.uz`га тақдим этган мақоласида пандемия даврида эҳтиёжманд оилаларга моддий ёрдам тарқатилишини шаффофлаштириш юзасидан ўз таклифи ҳақида сўз юритганди. У моддий ёрдам кўрсатилган фуқаролар тўғрисидаги маълумотларни ўзида мужассам этиб борувчи «Моддий ёрдам берилган фуқаролар» платформасини яратишни таклиф этган.\nЮНИСЕФ яқинда тақдим этган ҳисоботида Ўзбекистонда ижтимоий ҳимоя бўйича давлатнинг ягона стратегияси йўқлиги таъкидланган. Мамлакатда аҳолини ижтимоий муҳофаза қилишнинг 10 йиллик стратегияси ишлаб чиқилиши бундан бир йил олдин айтилган эди.\nЮНИСЕФ маълумотига кўра, Ўзбекистонда энг камбағал уй хўжаликларининг 52 фоизи ижтимоий ҳимоянинг миллий тизими томонидан ҳеч қандай ёрдам билан қамраб олинмаган.


Ford болаларга мўлжалланган “Мустанг”ни яратди\n12:13 / 25.11.2016 5514\nFord компанияси Fisher Price билан ҳамкорликда болалар электр автомобилини тайёрлади. У “Мустанг”га ўхшаш бўлиб, Power Wheels ўйинчоқлар бренди остида чиқарилган. Янгилик бундай машиналар орасида биринчи бўлиб трекшн-назорати тизимига эга бўлди. У ғилдираклар жойидан жилмай турганда мотор қувватини камайтириб, хавф юзага келганда эса уни бутунлай ўчириб қўяди.\nАвтомобиль сенсорли экранча билан жиҳозланди. У батарея миқдорини назорат қилиш ҳамда ота-оналар томонидан тезлик даражасини белгилаш имконини беради. Бундан ташқари, болаларга мўлжалланган “Мустанг”да двигатель товушини эшиттирувчи махсус тизим бор. Шунингдек, ўрнатилган динамиклар орқали мусиқа тинглаш мумкин.\nМашина декабрдан сотувга чиқарилади. У 360 долларга тушади.\nРоссияликлар тўрт ойдан бери Ravon автомобилларини сотиб ололмаяпти\nУкраина Ўзбекистондан енгил автомобиллар импортига нисбатан текширув бошлади


Шавкат Мирзиёев Корея Республикаси делегациясини қабул...\n03.05.2018 20:02 1 1387\nЎзбекистон Республикаси Президенти Шавкат Мирзиёев 3 май куни Корея Республикасининг Шимол билан иқтисодий ҳамкорлик бўйича қўмитаси раиси Сон Ён Гил бошчилигидаги делегацияни қабул қилди. Бу ҳақда Президентнинг матбуот хизмати хабар берди.\nДавлатимиз раҳбари меҳмонни самимий қутлар экан, дўст Жанубий Корея раҳбарияти ва халқини жорий йил 27 апрель куни Пханмунджомда Кореялараро саммит муваффақиятли ўтгани билан яна бир бор табриклади.\nУшбу тарихий тадбир Корея Республикаси Президенти Мун Чжэ Иннинг КХДР билан муносабатларни яхшилаш, минтақада хавфсизлик ва барқарорликни таъминлаш, ишонч муҳитини мустаҳкамлашга қаратилган «Янги шимолий сиёсат»ни рўёбга чиқариш борасидаги қатъий позицияси ва саъй-ҳаракатлари туфайли самарали натижалар бераётгани алоҳида таъкидланди.\nЎзбекистон Республикаси билан Корея Республикаси ўртасидаги стратегик шериклик ва кўп қиррали ҳамкорлик изчил ривожланиб бораётгани чуқур мамнуният билан қайд этилди.\n2017 йил ноябрь ойида Жанубий Кореяга олий даражадаги ташриф якунида эришилган келишувлар икки томонлама ҳамкорликни янада юксак даражага олиб чиқиб, сифат жиҳатидан янги мазмун, турли соҳаларга доир аниқ лойиҳалар ва дастурлар билан бойитди.\nСуҳбат чоғида мамлакатларимиз ўртасида савдо-иқтисодий, молиявий-инвестициявий, инновация ва гуманитар, жумладан, таълим ва соғлиқни сақлаш соҳаларидаги ўзаро манфаатли ҳамкорликни янада чуқурлаштириш истиқболлари муҳокама қилинди.\nСон Ён Гиль давлатимиз раҳбарига самимий қабул ва табрик учун миннатдорлик билдириб, Корея Республикаси Президенти Мун Чжэ Иннинг саломи ва эзгу тилакларини етказди.\nМеҳмон Корея Республикаси улкан минтақанинг тинчлиги, барқарорлиги ва изчил тараққиёти йўлида Ўзбекистон Республикаси билан кенг кўламли ва кўп форматли шерикликни янада кенгайтириш ва мустаҳкамлашдан манфаатдор эканини қайд этди.\nШавкат Мирзиёев Корея Республикаси қабул\nСиёсат 20/04, 15:50\nГурбангули Бердимуҳамедов Тошкентга келмоқда


05:00 / 04.03.2017 1962 pdf Ўқиш режими + -\nМенинг одатим, агар пиёда юришга кучим етса, машинага чиқмайман. Агар қуёш нури остида юришга кучим етса, соя-салқин жойда юрмайман. Бу Ливаннинг қуёши бўладими, Ҳиндистоннинг қуёши бўладими, фарқи йўқ. Бугун ҳаво кечагидан ҳам иссиқроқ. Ишдан қайтар эканман, бўйнимдаги галстукни ечиб, ўраб, чўнтагимга солиб қўйдим. Йўлда кетаётсам, ёнимдан ўзим яхши кўриб, ҳурмат қиладиган бир дўстим ўтиб қолди. Лекин, у урф-одатларга жуда қаттиқ амал қиладиган одам эди. Шунинг учун у одамларни рози қилишга зоҳид банда Аллоҳни рози қилишга интилгандан ҳам кўпроқ интиларди. Ҳали саломлашиб улгурмасимизданоқ у менга дарғазаб ҳолатда тикилиб турдида: “Нега бундай қилдингиз?” деди. Мен қўрқиб кетиб: “Нима қилдим?” дедим. Кейин ўзимча ўйлай бошладим: “Ислом динида бирор янгилик пайдо қилдимми? Ёки бирор кечирилмас жиноятга қўл урдимми?” Эслолмагач, унга: “Биродар, тушунтириброқ гапиринг, нима гап ўзи? Мен ҳақимда қандай хабар эшитдингиз? Эҳтимол, мен ҳақимда сизга ёмон гап айтган одам фосиқ ёки ёлғончидир?!” дедим. У: “Менга ҳеч ким ҳеч қандай ёмон хабар етказмади. Ўзим кўриб турибман” дедида, бўйнимга ишора қилди. Мен: “Нимани айтяпсиз?” десам, у: “Галстугингиз қани? Нега уни тақмай юрибсиз? Сиздек одамга шу иш ярашадими? Одамлар кўрса, нима дейди?” деди. У билан суҳбатни йиғиштирдим-да, бир четга ўтириб, ўйлай бошладим. Демак, биз ҳамма нарсани одамлар учун қилар эканмиз-да! Ўзимизни ўзимиз ҳар куни шу галстук билан бўғамиз. Ёзнинг чидаб бўлмас жазирама кунларида ҳам одамларнинг кўзи учун ўша “арқон”ни боғлаб, қийналиб юрамиз.\nАёллар ҳам баланд пошнали туфли кийиб юришади. Эҳ, у туфлида юриш нақадар азоб эканлигини билсангиз эди! Агар сизга айтсам, дорбознинг арқонида юриш ўша туфлида юришдан осонроқ! Ишонмаяпсизми, унда оёқ бармоқларингизнинг учи билан юз қадам юриб кўринг! Бунинг устига ўша баланд пошна аёлнинг болдир мушакларини таранглаштириб, ҳунук қилиб кўрсатади. Бундай пойабзални кийишда ҳеч қандай маъно, ҳеч қандай гўзаллик йўқ. Бу фақат одамлар учун!\nБир куни бекатда трамвай кутиб турган аёлни кўрдим. Бекатда бўш жойлар бор эди. Ўтирган аёллардан бири уни ҳар қанча ўтиришга ундамасин, ҳалиги аёл барибир ўтирмади. Кейин маълум бўлишича, у этаги жуда ҳам тор кўйлак кийган экан. У кўйлакда ўтириш у ёқда турсин, юриш ҳам жуда қийин экан. Уни кийган аёл худди икки оёғи бир-бирига боғлаб қўйилган маҳбусдек кичик-кичик қадам ташлаб юрар экан. Яна уни кийган аёл трамвайга чиқмоқчи бўлса ҳам этагини тиззасигача кўтариб, кейин чиқар экан. Шунинг учун бекатдаги бўш жойга ўтиролмай, тик турган экан. Хўш, нима учун ўша аёл ўзини бунчалар қийин аҳволга солиб, азоблаяпти? Албатта, одамлар учун!\nБаъзи бир йигитлар сартарошхоналарда сочларини замонавий услубда тартибга келтиради (причёска қилдиради). Бунга хатто соатлаб вақтини, пулини сарфлайди. Кейин кун бўйи қаттиқроқ шамол эсиб қолишидан ёки автобусдаги тиқилинчда бирорта бегона қўл бехосдан тегиб кетиб, бошидаги “санъат асарини” бузиб юбормаслигидан хавотирланиб юради. Мабодо, боши қичишиб қолса ҳам кун бўйи қашинишдан ўзини тийиб, ҳаммасига чидаб юради. Хўш, нима учун у шунча хавотирга тушиб, азобга чидаяпти? Албатта, одамлар учун! Ҳамма яхши нарсаларимиз одамлар учун!\nАёл киши одамларга чиройли гапиради, хушмуомала бўлади. Меҳмонларини ва дугоналарини очиқ юз, ширин сўз, юксак одоб ва табассум билан қарши олади. Эрини эса, фақат қовоғи солиқ, хўмрайган, пешонаси тиришган, кайфияти тушган ҳолда, қўпол сўзлар билан кутиб олади. Ҳа, эрига мана шундай муомала қилади!\nАёлнинг барча зийнатлари ҳам одамлар учун! Агар кўчага чиқса, кўчадагилар учун безаниб, зийнатланиб, бўяниб чиқади. Эрига эса, нуқул сочлари тўзиган, юзлари безрайган, кийимларидан чала доғ бўлган ёғнинг, пиёз ва саримсоқпиёзнинг ҳиди анқиб турган ҳолда кўринади. Ҳа, эрига мана шундай ҳолатда кўринади! Эри бечора ҳамма нарсани ўзи учун эмас, кўчадагилар учун олиб берган экан-да!\nМеҳмонлар келса, меҳмонхонада, безатилган дастурхон атрофида, энг тоза ва қиммат идишларда овқат ейилади. Агар меҳмон келмаса, ошхонанинг ўзида, эски дастурхон атрофида, лаби учган коса ва ликобларда овқат ейилади.\nЁтоқхонада ҳам чиройли безатилган икки кишилик диванлар, унинг устига тоза, оппоқ чойшаблар тўшалган бўлади. Албатта, бу гўзаллик эрим кўриб, ҳурсанд бўлсин, деган мақсадда қилинмайди. Балки, келадиган меҳмонлар кўриб, ҳавас қилишлари учун шундай қилинади. Бу дивану гўзалликларнинг ҳақиқий эгаси эса эски, тит-пити чиқиб кетган кўрпада, ташқаридаги кичикроқ темир каравотда ётади. Ўзимизни қийнаймиз, бўйинларимизни, оёқларимизни боғлаймиз. Ҳамма қийинчиликларга чидаймиз. Бу чидашлар ким учун? Одамлар учун!\nАгар қизимизни турмушга бермоқчи бўлсак, унинг ва бўлажак эрининг фойдасини, бахтини ўйламаймиз. Уларнинг қандай оила қуришлари ҳақида бош қотирмаймиз. Балки, бир кунда ўтадиган тўй ҳақида, ўша тўйга келадиган одамларни рози қилиш ҳақида ўйлаймиз. Қизимиз билан бир умр бирга яшашга бел боғлаб турган куёв бўлмишнинг хулқи, табиати, диёнати ҳақида сўрамасдан, балки, жигаргўшамизга қанча маҳр беришини сўраймиз. Ахир тўйдан кейин ҳаммага: “Куёв қизимга ўнг минг доллар маҳр берди” деб мақтаниб юришимиз керак-да! Яна куёв томон қандай жиҳозлар беришини сўраймиз. Ахир қўни-қўшни, қариндош-уруғлар бу жиҳозларни кўриб “оғзилари очилиб” қолиши керак-ку, тўғрими?!!\nТўйда шу қадар исрофга йўл қўямизки, Раҳмонни эмас, шайтонни рози қилишга мусобақа қиламиз. Атиги бир кунгина кийиладиган келинлик либоси учун қанчадан-қанча маблағни сарфлаб юборамиз. Келиннинг пардоз-андоз қилиши учун ҳам белимиз оғримай пул сочамиз. Хўш, шуларнинг ҳаммаси ким учун? Қизимизнинг бахти, фойдаси учунми? Йўқ, албатта! Савоб ва жаннат учунми? Яна, йўқ! Унда ким учун? Одамлар учун!\nОдамлар шундан кейин ҳам сиздан рози бўлишмайди. Чунки, сиз ҳар қанча пул сарфлаб уларга ёқишга ҳаракат қилманг, уларнинг орсида сиздан ҳам кўпроқ пул сарфлайдиганлар бор. Одамлар ана шундай пул сарфлайдиганларни кўрганда, сизнинг тўйингиз ҳақида: “Шу ҳам тўйми?!!”, “Шу ҳам дабдабами?!!” “Фалончи тўйига бунча сарфлабди”, “Фалончи қизининг келинлик либосини бунчага олиб берибди” каби гапларни айтишади. Хўш, ўшанда сизнинг қилган шунча ҳаракатларингиз қаерга кетади? Ахир сиз ҳаммасини одамлар учун қилган эдингиз-ку!\nМотамлар ҳам тўйлар каби исрофда мусобақа қилинадиган маросимларга айланиб қолди. Кошки эди ўша тўй ва мотамларда бўладиган беҳуда мол сарфлашнинг зарари мазкур маросимларнинг эгаларигагина бўлса! Йўқ, бундан камида ўттизта оила зарар кўради. Ойлик маошга кун кўрадиган бечора эр топган пулини оиласининг нафақасига зўрға етказади. Маоши ҳам уч юз мингдан ошмайди. Кўрпаси билан бошини ўраса, оёғи очилиб қолади, оёғини ўраса, боши очилиб қолади. Кунларнинг бирида шу аҳволда яшаётган бечоранинг хотинининг тоғасининг хотинининг аммаси оламдан ўтиб қолади. Хотинининг ўша “қариндоши”никига боргиси келиб қолади. “Дарров менга мотамга кийиб боришим учун қора кўйлак олиб беринг” деб туриб олади. Эр хотинига: “Барака топгур, бизнинг моддий аҳволимиз қора кўйлак сотиб олишга ярамайди” деса, хотини йиғлаб: “Қора кўйлагим бўлмаса, вафот этган марҳума “қариндошим”никига қандай бораман? Одамлар нима дейди?!” дея эътироз билдиради. Ваҳоланки, ўша марҳуманинг ёши етмиш тўққизда бўлиб, тириклигида уни кўргани олти йилдан бери бормаётган хотиннинг энди боргиси келиб қолади. У кўйлак ҳам камида юз минг сўм туради. Эссиз, энди болалар ўн кун овқат емайдиган бўлишди. Афсус...\nМадрасада дарс тайёрлаётган бўлсангиз ёки ишчиларингизга хизмат ҳақи беришга чоғланиб турган бўлсангиз ёки ўлим тўшагида ётган қизингизни шифохонага олиб кетаётган бўлсангиз ёхуд олдингизда қилиниши лозим бўлган муҳим бир иш турганда, тўсатдан, кутилмаганда битта бекорчи танишингиз келиб, сизни вақтингизни олмоқчи бўлади. Сиз унга “Ҳозир вақтим йўқ, кейинроқ гаплашамиз” дея кўрманг! Акс ҳолда, одамлар сиз ҳақингизда танқид билан гапиришади!\nАгар қўшнингиз миллионларга қодир бой одам бўлса, уйига янги, замонавий музлаткич, кир ювиш машинаси, узунлиги саккиз метр, эни беш метрли гилам олиб келган бўлса, сиз ҳам ўшандайини сотиб олинг! Нима? “Ахир мен ойликка кун кўрадиган одамман-ку!” деяпсизми? Ойликка кун кўрсангиз нима бўпти, ўғрилик қилинг, қароқчилик қилинг, қаердан бўлса ҳам пул топиб, ўша матоҳларни сотиб олинг! Бўлмасам сиз ҳам одамларнинг оғзига тушиб қоласиз.\nАгар чет элда ишлайдиган фалончи бизнесменнинг хотини тўй қилиб, ўша тўйга сизнинг аёлингизни ҳам таклиф қилган бўлса, аёлингиз у ерда товус гўшти, махсус рейс билан хориждан келтирилган ажабтовур ширинликлар ва бошқа ғаройиб егуликлар еган бўлса, сиз ҳам бир кун келиб тўй қилганингизда ўшандай нарсаларни қўйишни унутманг. Акс ҳолда, одамлар гапиришади!\nХулоса шуки, сизнинг ўтиришингиз, туришингиз, ейишингиз, кийишингиз, уйингиздаги тўшагингиз, кундалик харажатларингиз одамлар хоҳлагандек бўлсин! Агарчи, маънан қийналсангиз, бўғилсангиз, азобга қолсангиз, бахтингизга, молингизга талофат етса ҳам. Ўзингизни ёқсангиз ҳам шундай қилишга урининг. Бўлмаса, одамлар сизни танқид қилишади!\nОдамлар, ўша-ўша одамлар! Эй инсонлар, қачон ўзимиз учун яшаймиз?!! Қачон шариат ва ақл чегарасида тўхтаймиз?!! Маъно-мазмунсиз “урф-одатлар”ни синдириб, ҳаётимиздан суғуриб олиб ташлайдиган ақллилар, кучлилар ичимиздан қачон чиқади?!!\nАммо, мен бундай “урф-одатлар”га умуман парво қилмайман. Лекин, насиҳатимни эшитишни истаган киши учун бир нарсани айтмоқчиман: “Азизлар, келинглар, аввало, динимизга эргашайлик! Ҳаром ишга асло қўл урмайлик! Кейин ақлимизга қулоқ солайлик! Шариатимиз яхши деб айтган ишларни қилайлик! Ёмон деб айтган ишлардан сақланайлик! Кўрпамизга қараб оёқ узатайлик! Зарурий нафақага зиқналик қилмайлик-да, бойларнинг бойи бўлсак ҳам қолган харажатларни тарк қилайлик! Модомики, шариатимизда ман қилинган ҳаром ишни қилмаяпмизми, одамларнинг гапидан қўрқмайлик! Одамлар илгари ҳам гапирган, ҳозир ҳам гапиряпти, бундан кейин ҳам гапираверади, гапираверади! Ахир Муҳаммад соллаллоҳу алайҳи васаллам ҳақида нима дейишди? “Мажнун” дейишмадими?!! “Сеҳргар” дейишмадими?!! “Ёлғончи” дейишмадими?!! Ваҳоланки, у зот “Саййидул башар”, “Хотамул анбиё” эдилар.\nШундай экан, одамлар сиз ҳақингизда истаганларини гапиришсин! Сиз эса, одамларнинг ғазабидан, танқидидан эмас, Аллоҳнинг ғазабидан қўрқинг! Агар Аллоҳни рози қиладиган иш қилган бўлсангиз, одамлар сиз ҳақингизда нима дейишларига асло парво қилманг!”\nАли Тантовийнинг “Ҳамма нарса одамлар учун” мақоласи,\nҚўшничиликка оид ўнта насиҳат\n05:00 / 04.03.2017 1743\n05:00 / 04.03.2017 2227\n1. Уммийлик саводсизлик, ўқишёзишни ўрганмаганлик Расулуллоҳ соллаллоҳу алайҳи васаллам учун айб деб гумон қилишдан эҳтиёт бўл. Саводсизлик бошқалар учун айб давоми...\n1826 05:00 / 06.03.2017\n2269 05:00 / 01.03.2017\n.Салим, Ислом сўзи билан ўзакдош бўлиб, .касаллик ва нуқсонлардан ҳоли, деган маънони англатади.Салим қалб соҳиби бўлиш учун, аввало, Қуръони каримда баён қилинган давоми...\n2214 05:00 / 03.03.2017\nМаддоҳлик баъзи жойларда ман қилингандир. Мадҳнинг ўзида олтита офат бор. Уларнинг тўрттаси мадҳ қилувчида, иккитаси мадҳ қилинувчидадир.Мадҳ қилувчидаги давоми...\n3262 05:00 / 03.03.2017\n45054 11:58 / 10.10.2018\n57398 11:56 / 10.10.2018\n10131 15:03 / 10 март


Статистика, ҳисобот учун ишлаш даври ўтди\n* Партия Тошкент шаҳар кенгаши июль ҳолатига жами 11 бўш иш ўрнига эга.\n*Ҳисобот даврида партиянинг халқ депутатлари шаҳар Кенгашидаги гуруҳи томонидан сессиясларга 5 та, туман кенгашлари депутатлари томонидан эса 25 та масала олиб кирилган. Бу камми ёки кўп?\n* Партия Миробод, Олмазор ва Чилонзор туман кенгашлари сессияларга ярим йил давомида атиги 1 тадан масала олиб кирган.\n* Партия Миробод, Олмазор, Сергели, Яшнобод, Яккасарой ва «Ёшлик» шаҳарчаси кенгашларида “Хизмат—беминнат” лойиҳаси доирасида хотин-қизлар бандлигини таъминлаш, уларни касб-ҳунарга йўналтириш бўйича олти ой давомида биронта ўқув курси ташкил этилмаган.\n* ЎзМТДП Бектемир, Мирзо Улуғбек, Юнусобод туманлари ва “Ёшлик” шаҳарчаси кенгашлари томонидан ОАВ орқали чиқишларда сускашликка йўқ қўйган.\nЎзбекистон “Миллий тикланиш” демократик партияси Тошкент шаҳар кенгашининг ХIХ Мажлисида юқорида санаб ўтилган камчиликлар ошкора айтилиб, фақат статистика, ҳисобот учун ишлаш даври ўтгани, энди саъй-ҳаракатларда амалий натижа бўлиши зарурлиги ва ташаббус кўрсатиб, барча мустақил ишлашни ўрганишимиз лозимлиги қайд этилди.\nПартия Марказий кенгаши масъул ходимлари, халқ депутатлари маҳаллий Кенгашларга ЎзМТДПдан сайланган депутатлар, туман партия ташкилотлари раҳбарлари иширок этган йиғилишда шаҳар кенгашининг 2019 йил биринчи ярим йилликдаги фаолияти якунлари, иккинчи ярим йилликдаги асосий йўналишлар, шу йилнинг декабрь ойида Олий Мажлиси, халқ депутатлари вилоят, туман ва шаҳар Кенгашларига бўлиб ўтадиган сайловга тайёргарлик кўриш билан боғлиқ масалалар муҳокама қилинди. Бу бўйича ишлаб чиқилган “Йўл харитаси” ҳамда чора-тадбирлар дастури тўғрисида маълумотлар берилди.\n— Жорий йил партиямиз учун жуда катта синов ва масъулиятли давр ҳисобланади, — деди партия Тошкент шаҳар кенгаши раиси Отабек Жиянбаев. — Декабрда Олий Мажлис, халқ депутатлари вилоят, туман ва шаҳар Кенгашларига сайлов бўлиб ўтади. Бугун мамлакатимиз катта ўзгаришлар қилинаётган, барча соҳада изчил ва шиддатли ислоҳотлар амалга оширилаётган бир пайтда айрим туман кенгашлари ва депутатлар сусткашликка йўл қўйишга умуман ҳаққи йўқ\nМаълумотларга кўра, шу йилнинг олти ойи давомида Тошкент шаҳар ва туман кенгашлари депутатлик гуруҳлари томонидан сессияларга жами 30 та масала олиб кирилган, тегишли идора ва ташкилотларга эса 141 та депутатлик сўрови юборилган ва деярли барчаси ижобий ҳал этилган. Юнусобод, Яшнобод, Яккасарой туманларидаги ЎзМТДП депутутлик гуруҳи томонида сессияларга иккита масала олиб кирилган бўлса, Миробод, Олмазор ва Чилонзор туманларида бу кўрсаткич атиги биттани ташкил қилди.\nМаълумки, мафкуравий, маънавий ва маърифий ишлар партиянинг энг асосий йўналиши ҳисобланади. Тошкент шаҳар ва туман кенгашлари томонидан партия ғояси, дастурий мақсад ва вазифаларидан келиб чиққан ҳолда олти ой давомида бу йўналишда 40 да ортиқ тадбир, учрашув, ўқув-семинар ва давра суҳбатлари ўтказилди. Уларда партиянинг 3 мингдан ортиқ фаоллари иштирок этди. 2019 йил 1 ярим йилликда ОАВда чиқишлар сони 1604 тани ташкил қилган.\nПартия фаолиятида аёллар муаммолари билан ишлаш бўйича янгича ёндашув амалиётга жорий этилиб, муаммоларни уйма-уй юриб ҳудудлар, маҳаллалар, хонадонлар кесимида мунтазам таҳлил қиладиган ҳамда амалий ёрдам кўрсатиладиган тизим асосида “Уйма-уй” лойиҳаси ташкил этилган эди. Ушбу лойиҳа орқали “Аёллар қаноти” томонидан ҳудудлардаги мавжуд муаммоларни тизимли таҳлил этиш ва аҳолига амалий ёрдам бериш мақсадида 654 та хонадонга ташриф буюрилиб, хотин-қизлар масаласига тааллуқли бўлган 423 та муаммоли вазиятлар рўйхатга олинди.\n“Хизмат — беминнат” лойиҳаси доирасида партия “Аёллар қаноти” томонидан ишсиз хотин-қизлар бандлигини таъминлаш масаласига катта эътибор қаратилмоқда. Жорий йилнинг биринчи ярим йиллигида Тошкент шаҳри бўйича 10 та ўқув курси ташкил қилиниб, 61 нафар хотин-қиз қамраб олинди.\nПартия Тошкент шаҳар кенгашининг ХIХ Мажлисида ЎзМТДП Марказий кенгаши Ижроия қўмитаси котиби Ҳусниддин Ражабов иштирок этди ва сўзга чиқди.\nЙиғилишда йўл қўйилган камчиликларни бартараф этиш юзасидан чора-тадбирлар белгилаб олинди. Партия фаоллари ўзларининг фирк-мулоҳаза, таклифларини билдирди ва муҳокама этилган масалалар юзасидан тегишли қарорлар қабул қилинди.\nШу куни партия Тошкент шаҳар кенгашининг “Демократик сайловлар — жамиятимизни демократлаштириш ва мамлакатни модернизациялаш жараёнининг муҳим сиёсий омилидир” мавзуида ўқув-семинари ҳам ўтказилди.\nЎзМТДП Тошкент шаҳар кенгаши етакчи мухтахассиси


19 январ 2021, Тошкент вақти: 18:00\nМустақилликдан бери Ўзбекистонни ўн минглаб малакали кадрлар тарк этиб¸ бошқа давлатлар тараққиëти учун ишлашга мажбур бўлмоқда.\nЯнги халқаро ҳисоботга кўра¸ малакали кадрларнинг мамлакатдан чиқиб кетиш суръати бўйича Ўзбекистон МДҲда биринчи ўринда қолмоқда. Миллатнинг асл бойлиги – закийлари тарк этган ва этаëтган Ўзбекистон малакали мутахассисларини тезда ортга қайтаришга киришмаса¸ БМТ таҳлилчилари фикрича¸ ўзбек давлатчилиги хавф остида қолади. “Олтин бошлар”ни ватанига қандай қайтариш мумкин? Душанба кунги жонли суҳбатимизда шу ҳақда гаплашамиз.\nForeign Policy нашри ва Америка Тинчлик жамғармасининг ўтган ҳафта эълон қилинган "Лаëқатсиз давлатлар индекси" (Failed States Index)га кўра¸ Ўзбекистон "малакали кадрлардан мосуво бўлиш" кўрсаткичлари бўйича МДҲдаги энг баланд кўрсаткичга эга деб топилди.\nҲисобот тузувчиларга кўра, бу кўрсаткич заковат соҳиблари, юқори савиядаги интеллектуал ва техник билими юқори бўлган кадрлар заҳирасининг Ўзбекистондан кучли қочиш тенденциясини акс эттиради.\nОқиллар ва моҳирлар эса¸ таҳлилчиларга кўра¸ биринчи навбатда ўз билим ва маҳоратини намоëн этиш имконидан маҳрум бўлгани боис¸ ҳижратга юз тутмоқда.\nЎзбекистон заминида етишган минглаб мутахассис Ислом Каримов иқтидорда қолаëтган кейинги 25 йил мобайнида ўз ватанини тарк қилиб, билим ва маҳоратини ўзга эллар равнақи учун харжламоқда.\nЮзлаб физик¸ математик¸ генетик ва тиббиëт олиму олималари Британия¸ АҚШ¸ Япония каби равнақ қилган юртлар илм-фанига ҳисса қўшмоқда. Минглаб ўзбек жарроҳи Россия¸ Осиë ва Африкада мураккаб амалиëтлар қилмоқда. Қанчадан қанча рассому киночи Ҳолливуддан то Болливудга қадар ижод қилмоқда¸ ўзга маданиятлар ривожига хизмат қилмоқда.\nСиноптик, авиадиспетчер¸ лаборант, фрезер, лазер пайвандчиси каби касб эгаларини ҳам хорижлик иш берувчилар қучоқ очиб кутиб олмоқда.\nЎзбек халқи ҳисобидан дунëнинг обрўли олийгоҳларида ўқиган ëшлар қайтиб келмасдан ўша ëқларда ерлашиб, қолиб кетмоқдалар.\nОзодлик билан суҳбатда БМТнинг Аҳолишунослик идораси (UNFPA) таҳлилчиси Николай Ботев Ўзбекистон ҳукумати сиёсий ирода кўрсатиб, бундай тенденцияни тўхтатмаса¸ давлатчилик келажаги савол остида қолиши мумкинлигини таъкидлади:\n- Малакали мутахассисларнинг кетиб қолиши Ўзбекистон каби мамлакатлар учун жиддий муаммога айланган. Бу мамлакатлар ёшларни муносиб иш билан таъминлай олмаётгани боис, ёш мутахассислар иш излаб хорижга кетиб қолмоқда. Ҳозир бу мамлакат сиёсатчилари учун дарҳол ҳал этилиши керак бўлган масала ушбу жараённи тўхтатишдир. Ҳукумат зудлик билан малакали мутахассисларни ортга қайтишга рағбатлантириши керак. Агар Ўзбекистон ўз муҳожирлари билан алоқани сақлаб қола олса, маданий жиҳатдан уларни ўз ватанлари билан боғлаб туришга эриша олса, уларнинг эртами-кечми ўз ватанларига қайтиши эҳтимоли сақланиб қолади. Масалан, Италия бунга эриша олган, малакали мутахассисларнинг мамлакатни тарк этиши жараёнини, малакали мутахассисларни қўлга киритиш жараёнига айлантира олган. Акс ҳолда, бундай мамлакатлар бугунги ёшлар потенциалидан фойдаланиш имкониятини йўқотадилар¸ деди жумладан UNFPA Марказий Осиё бўлими директори Николай Ботев Озодлик билан суҳбатда.\nЎзбекистон ҳукумати олтин бошлар ва олтин қўлларнинг мамлакатни тарк этишини тўхтатиш учун нима қилиши керак?\nКетганлар¸ бугун бой ва бадавлат давлатларда ўз ўрнини топиб¸ ўз истеъдодини ривожлантириш имконига эга бўлганларни орқага қайтариш учунчи?\nДушанба¸ 14 июль куни Тошкент вақти билан 19:05 дан 20:00 га қадар шу ҳақда суҳбатлашамиз. OzodSkype, OzodOvoz ва OzodlikOnline Skype манзиллари орқали жонли суҳбатда фикр билдиринг!\nOzodlikOnline: Малакали кадрлар Ўзбекистонга қайтадими?


АҚШ Юстиция вазирлиги General Motors компаниясини ишлаб чиқарилган автомобилларидаги ўт олдириш тугмаси билан боғлиқ носозликларни яшириб, қонунбузарлик қилганини тасдиқлади. Бу ҳақда The New York Times нашри'га асосланиб Kun.uz хабар берган.\nХабарда айтилишича, Нью-Йорк шаҳри прокуратураси ва ФБР ходимлари 1 йилдан ортиқ вақт давомида бу масала устида текширув олиб боришган.\nҚайд қилинишича, автомобилларидаги шундай носозлик туфайли 104 киши ҳалок бўлган.\nЭндиликда компания белгиланадиган жарима миқдорини камайтиришга уриниб кўриши мумкин. Бунгача, шундай ҳолат учун 2014 йилда Toyota компанияси 11,2 млрд доллар миқдорида жарима тўлаган ва бу ҳозирча рекорд натижа ҳисобланади.\nGeneral Motors ҳозирча одамларнинг ўлими билан юз берган 77та ЙТҲда айбдорлигини тан олган.\n04:30 General Motors Трампнинг танқидига жавоб берди


Владимир Путин профессор Наби Зиёдуллаевга «Россияда хизмат кўрсатган фан арбоби» унвонини берди\nРоссия президенти Владимир Путин иқтисод фанлари доктори, профессор Наби Зиёдуллаевга «Россияда хизмат кўрсатган фан арбоби» унвонини бериш тўғрисидаги фармонни имзолади. Бу ҳақда «Podrobno.uz» хабар бермоқда.\nҲужжатга кўра, унвон ўзбекистонлик олимнинг илм-фан ривожига қўшган катта ҳиссаси ва узоқ йиллик самарали фаолияти учун берилди.\nНаби Зиёдуллаев 1944 йилда Тошкент шаҳрида туғилган. Шу ерда Халқ хўжалиги институтини тамомлаган.\n70—90 йилларда Ўзбекистон ва Марказий Осиёда илмий-тадқиқот ишларининг иқтисодий-математик йўналишларини шакллантириш ва ривожлантиришга катта ҳисса қўшди. 1995 йилда Москвага, академик С.Шаталиннинг Иқтисодий ва ижтимоий ислоҳотлар халқаро жамғармасига таклиф этилди ва у ерда 2006 йилгача вице-президент бўлиб ишлади.\nМинтақавий ва дунё иқтисодиёти, иқтисодий-математик моделлаштириш, саноат ва банк ишини бошқариш бўйича 7 та шахсий, 12 та жамоавий монография, 200 дан ортиқ илмий иш муаллифи бўлган олим 5 нафар фан доктори, 40 нафардан ортиқ фан номзодини тайёрлади.\nУ 2013 йилдан бери Россия Фанлар академиясининг Бозор муаммолари институти бош илмий ходими бўлиб ишлаб келмоқда.


Тўкис турмушга қаноат қилмаган аёл қўли қонга ботди — Huquq\nHome / Жиноят ва жазо / Тўкис турмушга қаноат қилмаган аёл қўли қонга ботди\n27.09.2019\tЖиноят ва жазо 262\nНурмат (исм-фамилиялар ўзгартирилган) 2011 йили Сайхун маҳалласида қурилган намунали уйга оиласи билан кўчиб келди. Дастлаб ҳаммаси яхши эди. Нурмат энг сўнгги русумдаги машинасида таксичилик қилади. Турмуш ўртоғи Моҳира туман тиббиёт бирлашмасида ҳамшира. Бир қиз, бир ўғил камол топаётган бу оила бир қарашда бекаму кўстдек эди.\n2014 йили уларга қўшни бўлиб қарама-қарши томондаги уйга Мансур оиласи билан кўчиб келди.\nКейинги йили баҳорда Мансур уйининг орқа томонида ер чопаётганди, турмуш ўртоғи Нигина қизчасини олиб кўчага чиқди. Бу пайтда қўшни Моҳира ҳам кўчада эди. У Нигинанинг қизини кўтариб кўча бошигача бориб келди. Нигина қизни қўлга олганда ундан қўшни аёл атирининг ҳиди анқиб турарди. “Шунчалик ҳам ҳиди ўткир бўладими?” деб хаёлидан ўтказди аёл.\nЎша куни кечки пайт чиқиндиларни ташлаб келган Мансурдан худди шундай атир иси келаётганини сезиб қолди.\n— Сиздан қандай ҳид келаяпти, аёллар атирининг ҳидими? — деб сўради.\nМансур сир бой бермай, аёлини уришиб ташлади. Нигина бу ҳақда қайтиб сўрамади, лекин ичига ғулғула тушди. Ундан шубҳаланиб қолди. Шубҳа-гумонлар икки аёлни муштлашишгача олиб борди. Рўзғорни бутлайман деб кўпинча уйида тунамайдиган Нурмат аёлининг қилмишларидан хабарсиз эди.\nАйрим боши очиқ аёллар меҳнатдан қочиб, “тирикчилик”нинг енгил-елпи йўлини танлайди. Ўзини ана шу ҳаётда бахтли ҳис қилади. Аммо Моҳира сингари тўкис турмушига қаноат қилмай, остонасини наҳс бостириб, умр йўлдошининг кўзини шамғалат қилиб, айшини сураётганларни нима дейишга ҳайронсан киши. Бу “ошиқ-мошиқ” қўшнилар вақтида этагини йиғиштириб олмади.\n2018 йилнинг ёзи эди. Мансур кеч бўлганда уйига маст бўлиб келди. Телевизор кўриб ўтирган хотини дарров ўзини ухлаганга солиб ётиб олди. Мансур учун қулай фурсат бўлди, индамай уйдан чиқиб кетди. Зимдан кузатиб юрган Нигина деразадан қараб, эрининг қўшниникига кириб кетганини кўрди.\nНигинанинг хўрлиги келди, жаҳли чиқди. Миясида чарх ураётган хаёллар уни қўшниникига бошлади. У жаҳл билан кириб борганда Моҳира тунги кийимда, эри эса ярим яланғоч ҳолда ўтирарди. Аёлнинг фиғони фалакка чиқди…\nНигина эрининг аврашларига ишонди ёки фарзандларини тирик етим қилмаслик учун ҳаммасига кўз юмишга қарор қилдими…\nЭл оғзига элак тутиб бўлмайди. Қўшнилар ўртасидаги ишқий муносабат ҳақидаги гаплар маҳалладан чиқиб, Моҳиранинг ишхонасигача етиб борди.\nМаҳалладаги гап-сўзлар Нурматнинг кўнглини совутди.\nБир куни у Мансурни уйидан чиқаётганда тутиб олди. Оғиздан-оғизга ўтиб юрган мишмишлар ўз исботини топганди. Шунча пайтдан бери алданиб юрганини билган Нурматнинг қони қайнади. Унга қарата тош отди. Қўшни эркак белига тош текканига қарамай, ўзи қўлга тушиб қолмаганидан хурсанд бўлиб қочиб кетди.\nНурмат уйга кириб, хотинининг юзига мушт туширди…\n— Ҳеч ким келгани йўқ, — деб тан олмади Моҳира.\n— Телефонингдаги кириш-чиқиш қўнғироқлари тарихини кўрдим. Кечалари гаплашгансизлар, — деди.\n— Йўқ, гаплашмаганман, исботингиз йўқ, — деб туриб олди Моҳира.\n— Овозларингни ҳам ёздириб келаман, исбот қиламан, — деди.\nОтдан тушса ҳам эгардан тушмайдиган Моҳира без бўлиб тураверди.\nЎша кунлари қайнонаси билан қайнукаси келди.\n— Кўзингга нима қилди? — деб сўрашди улар.\n— Ҳўкиз сузиб кетди, — деди келини кўкарган кўзини яшириб.\nМишмишлар уларнинг ҳам қулоғига чалинганди. Бақир-чақир қилиб Мансурникига ўтишди. Дарвозани Нигина очди.\n— Аввал келинингизни йиғиштириб олинг. Эримга телефон қилиб ҳоли жонига қўймайди. Мана жанжал қилиб машинани, дарвозамизни пачоқлаган, — деб дарвозани кўрсатди.\nНурмат Мансурга қўнғироқ қилиб, ҳақорат қилди.\n— Уйга кел. Гаплашиб оламиз, — деди.\nМансур ёлғиз келмади. Профилактика инспектори, маҳалла раиси ва посбонни бошлаб келди. Муштлашиб кетган қўшниларни шу ердагилар ажратиб қўйди. Инспектор уларни туман ИИБга олиб кетди, бўлган ҳолатни сўрашди.\nМансур Моҳира билан муносабатларини тан олмади. Нурматга нисбатан ҳам даъвоси йўқлигини айтди.\nШундан сўнг уйига маҳалладан кампирлар ва туман хотин-қизлар қўмитасидан вакиллар келди.\n— У билан муносабатларимни тугатдим. Фақат у мени тинч қўйса бўлди, — деди Мансур.\nУлар “Моҳира билан ҳам гаплашамиз” деб чиқиб кетишди.\nМоҳира дастлаб уларни уйига қўймади.\n— Мен ҳеч қандай ахлоқсизлик қилмаганман, — деб қилмишларини тан олмади.\nМаҳалла раиси бундай ҳолатларнинг олдини олиш учун улар билан бир неча марта суҳбатлашди. Аммо бу танбеҳлар уларга кор қилмади.\nНурмат ортиқ чидай олмади. Қайноғасига қўнғироқ қилиб, “жиянингизни олиб кетинг, у билан бошқа яшамайман” деб айтди.\n— Бундай ишлар мен билан ҳал бўлмайди. Қайнотангизга хабар бериш керак, — деди у киши.\nНурмат қайнотасига қўнғироқ қилиб, бўлган воқеалар ҳақида айтиб берди.\n— Шу масалани бир ёқли қилиб кетинг, — деди.\nУ киши маҳаллага чақиришганда ҳам келмаганди.\nОрадан уч-тўрт кун ўтиб Моҳиранинг отаси, амакиси, аммаси ва аммасининг ўғли Азиз келишди.\n— Қизим, нимага бундай ишлар қилиб юрибсан? Нима бўлди ўзи? — деб сўради ота.\n— Мен ҳеч қандай ёмон иш қилмадим.\n— Агар ҳеч нима қилмаган бўлсанг, нега номинг булғанди? Шунча гап қаёқдан чиқди?\nМоҳира отаси билан тортишиб қолди. Жазавага тушиб хонадан чиқди. Ошхонага ўтиб, пичоқ олди-да Мансурнинг уйига югурди.\nБу пайтда Нигина икки боласи билан овқатланаётганди. Мансур диванда ухлаб ётганди. Аксига олиб ўша куни Нигина дарвозани қулфламаган экан.\nМоҳира бақириб келиб, Мансурга пичоқ санчди.\nБу ваҳшийликка гувоҳ бўлиб турган болалар бақириб йиғлай бошлади. Нигина бир зум қотиб қолди, кейин ҳушини йиғиб Моҳирага ташланди, қўлидан ушлаб, пичоқни олишга уринди.\nУнинг пичоқ олиб чиқиб кетаётганини кўрган Азиз хавотирланиб кириб келди ва Моҳиранинг қўлидан пичоқни тортиб олди. Аёлни уйдан чиқариб кетди.\nНигина қайнукасига қўнғироқ қилди. Кўп ўтмай тез ёрдам машинаси келди. Шифокорлар Мансурнинг йўлда вафот этганини айтишди.\nСуд ҳукми билан Моҳира Акрамова 13 йилга озодликдан маҳрум қилинди.


ЗЕБО МАРКАЗИЙ ОСИЁДА ТЕНГСИЗ\nМамлакатимиз пойтахти Тошкент шаҳрида енгил атлетика бўйича 2002-2003 йилларда таваллуд топган ёшлар ва қизлар ўртасида Халқаро турнир бўлиб ўтди. Унда Марказий Осиё мамлакатлари — Тожикистон, Қирғизистон ва Қозоғистондан умидли спортчилар иштирок этишди.\nХалқаро турнирнинг тақдирлаш маросимида россиялик машҳур атлет, хизмат кўрсатган спорт устаси, лангарчўпга таяниб сакраш бўйича икки карра Олимпиада чемпиони, 28 карра жаҳон рекордчиси Елена Исинбаева иштирок этди. Номдор спортчининг қўлидан мукофотларни олган ёш атлетларнинг руҳи кўтарилиб кетди.\nМарказий Осиё спортчилари ўртасида ўтказилган Халқаро турнирда мамлакатимиз терма жамоаси сафида иштирок этган сирдарёлик атлетлар қувонарли натижаларни қайд этдилар. Зебо Жумабекова узунлик ва баландликка сакраш баҳсларида мос равишда 5.45 ҳамда 1.60 метр натижа кўрсатиб, Халқаро турнирнинг қўш олтин медалларига эга чиқди. Икки нафар спортчимиз эса кумуш медаллар билан кифояланишди. Азамат Тауров 200 метр масофани 22.81 сония босиб ўтиб, маррага иккинчи бўлиб етиб келди. Александр Ли эса ядрони 14.51 метрга улоқтириб, совриндорлар сафидан жой олди.\nЯна икки спортчимиз мамлакатимиз терма жамоаси жамғармасига иккита бронза медалини қўшиб қўйди. Севинч Хайриддинова 800 метрга югуриш мусобақаларида 2:25.83 дақиқа натижа билан шоҳсупанинг учинчи поғонасидан жой олди. Александр Ли босқонни 14.51 метрга итқитиб, кумуш медали ёнига яна бир бронза медалини қўшиб қўйди.\nТасвирда: машҳур спортчи Елена Исинбаева ўзбекистонлик енгил атлетикачилар даврасида.\nby · Published 29.06.2018\nВИЛОЯТИМИЗ ТЕАТР ЖАМОАСИ АНДИЖОН ВИЛОЯТИДА ИЖОДИЙ САФАРДА БЎЛИБ ҚАЙТДИ\nby · Published 11.07.2018


Партия Марказий Кенгашининг 7 август куни бўлиб ўтган пленумида Халқ демократик партиясидан ЎзХДП Марказий Кенгаши раис ўринбосари, Олий Мажлис Қонунчилик палатаси депутати Мақсуда Ворисова номзодини илгари суриш ҳақида қарор қабул қилган эди.\nМақсуда Ворисова 1961 йилда Тошкент шаҳрида туғилган. Маълумоти – олий. 1984 йили Тошкент давлат тиббиёт институтини тамомлаган. Мутахассислиги – шифокор. Ўзбекистон ХДП аъзоси.\nҚурултойда номзод масаласи бўйича бир қатор фикр-мулоҳазалар тингланди. Муҳокамалардан сўнг Ўзбекистон Президенти сайловида Халқ демократик партиясидан Мақсуда Ворисовани номзод сифатида кўрсатиш ҳақида якдил қарор қабул қилинди.\nМаълум қилинишича, М.Ворисованинг Президент сайловида номзод сифатида кўрсатилиши партия тарихида янги саҳифа очади, у киши Халқ демократик партиясидан Президентлик учун биринчи аёл номзод бўлади.\nҚурултойда Ўзбекистон Халқ демократик партиясидан Ўзбекистон Республикаси Президентлигига номзоднинг Сайловолди Дастури тўғрисидаги масала муҳокама қилинди.\nолис ва чекка ҳудудларда шифокорлар ҳамда ўқитувчиларга бўлган эҳтиёжни қоплаш учун “Қишлоқ шифокори” ва “Қишлоқ ўқитувчиси” дастурларини амалга ошириш, уларни моддий ва маънавий рағбатлантириш тизимини қонунчилик асосида мустаҳкамлаш;\nаҳолининг кам таъминланган қатламларига бепул, сифатли ва тўлақонли, шу жумладан профилактика тиббий хизматларни ўз ичига олган тиббий ёрдам кўрсатиш;\nпенсия ва ижтимоий нафақа олувчиларнинг ҳаётий эҳтиёжларини тўлақонли қондиришни кафолатлайдиган пенсия ва ижтимоий таъминотнинг мақбул тизимни шакллантириш;\nкам таъминланган, лекин боқимандалик кайфиятида юрган фуқароларни жамиятимизнинг фаол иштирокчисига айлантириш;\nумумхалқ аҳамиятига эга иқтисодиёт тармоқларининг бошқарувида давлат иштирокини мустаҳкамлаш.


Она тили ва адабиёти ўқитувчиси МИБ ходимига тан жароҳати етказди (видео)\n10:50 / 05.10.2017\nИнспектор Илҳом Мусаев бошчилигидаги Мажбурий ижро бюроси ходимлари Сирдарё вилояти Гулистон туманининг Навоий маҳалласида яшовчи фуқаро Ҳ.Ф.Ю.нинг хонадонига электр энергиясидан фойдаланишдаги қонунийликни ўрганиш мақсадида боришганида, уй эгаси ўзбошимчалик билан электр манбасига ноқонуний уланиб олганлиги маълум бўлади. Бу ҳақда “Ўзбекистон24” телеканали хабар қилмоқда.\nБюро ходимлари томонидан воқеа юзасидан баённома тузилиб, ноқонуний уланишни узаётган вақтда Ҳ.Ф.Ю. давлат ходимларига жиддий қаршилик кўрсатади, турли ҳақоратли сўзлар ишлатиб, инспектор И.Мусаевга енгил тан жароҳати етказади.\nМазкур воқеа юзасидан туман прокуратураси томонидан фуқаро Ҳ.Ф.Ю.га нисбатан Ўзбекистон Республикаси Жиноят Кодексининг 219-моддаси, 1-қисми билан жиноят иши қўзғатилди. Ҳозирда дастлабки тергов ҳаракатлари олиб борилмоқда.\nВидеорепортаж: Деҳқон бозорида дўконлари бузилганлар товон пулини қачон олади?\nСирдарё вилояти прокуратурасида ёшлар етакчиси сайланди\nГулистон туманидаги мактабларда иссиқ бўлишига ваъда берилди\nСайхунобод ҳокими жазодан қутулиб қолдими?\nГулистон туманида икки хил ҳолат: бири иссиқ, бири совуқ


Чоп этилди Noyabr 20, 2020 Сўраган эдингиз…da fikr bildirishni o'chirish\nСавол: Қайнонам фолбин. Лекин ўғиллари рухсат бермагани учун яширинча фолбинга қатнаб туради. Кўп жанжал қилади, қарғанади. Фарзандим йўқ, ҳали туғилмаган фарзандимни ҳам қарғаган. Келин бўлганимга 8 ой бўлди. Битта жойда ўтиргим келмайди. Гаплашгим келмайди. Нима қилсам бўлади?\nЖавоб: Қайнонангиз одамларга ёлғон гапириб, фолбинлик қилмаса, уни фолбин демаслик керак. Агар ҳақиқатан фолбин бўлса, бу катта мусибат. Унга гапи ўтадиган кишилар насиҳат қилиб, бу йўлдан қайтаришлари керак. Фолбинлик қилмаса-да, фолбинга боришининг ўзи ҳам катта гуноҳ ҳисобланади. Сизнинг гапингизни олмаслиги аниқ. Бошқа гапи ўтадиган, диёнатли кишилар насиҳат қилишлари лозим. Ўғилларига ҳам айтсангиз бўлади.\nСиз ҳали энди оилавий ҳаётни бошлабсиз, ҳали ҳаёт олдинда. Яхши гапириб, хизматларини қилинг. Зеро, ўша аёл сизни никоҳига олган эрни боқиб тарбиялаган, вояга етказган. Эрнинг қариндошлари, хусусан, ота-онасини ҳурмат қилиш – эрни ҳурмат қилишдир. Ҳар бир бизга ёқмаган кишини четга суриб қўйишга ҳаққимиз йўқ. Шояд яхши муомалангиз, хизматингиз сабаб муҳаббат қўйиб, бу йўлларидан қайтсалар. Чунки фолбинлик ёки фолбинга қатнашнинг охири войдир.\nПайғамбаримиз соллаллоҳу алайҳи ва салламдан фолбинларга бориш ва уларга ишонишдан қайтаришга оид кўплаб ҳадислар ворид бўлган. Ул зот соллаллоҳу алайҳи ва саллам бундай деганлар:\n“Ким фолбинга ёки башоратчига борса ва унинг айтган гапини тасдиқласа, Муҳаммадга нозил бўлган нарсага кофир бўлибди” (Имом Термизий ривояти).\nЯна бир ҳадисда Ойша розияллоҳу анҳодан ривоят қилинади: «Расулуллоҳ соллаллоҳу алайҳи ва салламдан фолбинлар ҳақида сўрашди. Шунда у зот: “Улар ҳеч ким эмас”, дедилар. “Ё Расулуллоҳ, уларнинг айтган гаплари гоҳида тўғри чиқади”, дейишди. Расулуллоҳ: “Жинлар рост гапни ўғирлаб олиб, фолбинларнинг қулоғига қуяди. Фолбин эса, унга юзта ёлғонни қўшиб гапиради”, деб жавоб бердилар» (Имом Бухорий ривояти). Валлоҳу аълам.\nСавол: Тишларим қийшиқлиги ҳамда қозиқ тишим лабимдан билиниб тургани учун тишларимга сим (брикет) қўйдириб тўғрилатганман. Ҳадисларда тиш орасини кенгайтирганлар лаънатланган. Шубҳага тушдим. Нотўғри иш қилдимми?\nЖавоб: Нотўғри иш қилмагансиз. Тўғри, Пайғамбаримиз алайҳиссалом инсон хилқатини ўзгартиришдан қайтарганлар. Лекин у қайтариқ соғлом аъзони зийнат учун ўзгартириш ҳақида. Носоғлом аъзони тузатиш, ўз ҳолатига келтириш учун қилинган даво чоралари ман қилинган иш эмас. Чунки шариатда айбни кетказиш жоиз.\nИмом Термизий раҳматуллоҳи алайҳ ривоят қилган ҳадисда: “Килоб уруши куни Аржафа ибн Асъад розийаллоҳу анҳунинг бурни кесилди. У ўзига кумушдан бурун ясаб олди. Аммо у сасиб кетди. Шунда Набий соллаллоҳу алайҳи ва саллам амр қилдилар ва у ўзига тилладан бурун ясаб олди”, дейилган.\nАммо бор чиройга яна чирой қўшиш мақсадида турли амалиётлар қўллаш ножоиз. Валлоҳу аълам.\nСавол: Намозни якунлаб, салом бергандан кейин: “Астағфируллоҳ, астағфируллоҳ, астағфируллоҳ. Аллоҳумма антас салом…” дейиладиган дуо ҳар бир фарздан кейин ўқиладими ёки суннат намозлардан кейин ҳам айтиладими?\nЖавоб: Ҳар бир фарз намозидан кейин “Астағфируллоҳ, астағфируллоҳ, астағфируллоҳ. Аллоҳумма антас салам ва минкас салам табаарокта йа Зал Жалаали вал икром” дуосини айтиш суннат. Фарздан кейин суннат намози бўлса ҳам, бўлмаса ҳам фарқи йўқ. Суннат намозларидан кейин бу дуони айтиш суннат эмас.\nИмом Муслим ва бошқа муҳаддислар томонидан Савбон розийаллоҳу анҳудан ривоят қилинган ҳадисда бундай дейилади: «Расулуллоҳ соллаллоҳу алайҳи ва саллам қачон намозларидан фориғ бўлсалар (яъни, тугатсалар) уч марта истиғфор айтар эдилар, кейин “Аллоҳумма антас салам ва минкас салам табарокта йа Зал Жалаали вал икром” дер эдилар».\nОйша онамиздан нақл қилинган ҳадисда бундай дейилади: «Набий соллаллоҳу алайҳи ва саллам (фарз намозининг охирида) салом берганларидан кейин фақат: “Эй Аллоҳ! Сен саломсан, салом сендандир, Сен муборак бўлдинг, эй жалол ва икром эгаси!” дейдиган миқдорича ўтирардилар» (Имом Муслим ва Имом Термизий ривояти). Валлоҳу аълам.\nСавол: Масжидимиз уч томонидан қабристон билан ўралган. Баъзи танишларим қабристон ичида жойлашган масжидда намоз ўқиб бўлмайди, деб жамоат намозига, масжидга чиқишмайди. Уларни шу ишлари тўғрими? Қабристонга қўшни масжидда намоз ўқиб бўлмайдими?\nЖавоб: Агар масжид деворлар билан ўралган ёки бошқа бирор тўсиқ бўлиб, қабристон ташқарида қолган бўлса, намоз ўқиш макруҳ бўлмайди. Бу ҳолатда бемалол намоз ўқиш мумкин. Аммо ўртада бирор тўсиқ бўлмаса, намоз ўқиш макруҳ бўлади. Бу ҳақда мўътабар фиқҳ китобларимизда бундай дейилади: “Агар қабристонда намоз учун жой тайёрланган бўлиб, у жойда қабр ҳам, нажосат ҳам бўлмаса, намоз ўқишнинг бирор зарари йўқдир” (“Раддул муҳтор”).\n“Уламолар қабрга қараб намоз ўқиш макруҳлиги тўғрисида сўз юритиб, баъзилари: “Макруҳлик сабаби бу ишда яҳудийларга ўхшашлик бор”, деганлар. Баъзилари: “Қабристонда маййитлар суяги бор бўлиб, улар нопок ва нажосатдир”, деганлар. Уламолар айтган бу макруҳлик – намоз ўқиётган билан қабристон ўртасида девор ёки бирор тўсиқ бўлмаган ҳолатда бўлади. Агар девор ёки тўсиқ бўлса, намоз ўқиш макруҳ эмас. Девор ажратувчи бўлади. Агар намоз ўқувчи билан қабрлар ўртасида бирор тўсиқ бўлмаса, жамоат масжидларида қабр тарафга юзланиш макруҳ бўлади” (“Ал-Муҳийт ал-Бурҳоний”).\nЗамондош олимларимиз томонидан ёзилган мўътабар манбаларда ҳам ушбу масалага қуйидагича хулоса қилинган. Ҳанафийлар: “Қабристонда агар қабр намоз ўқиётган киши олдида бўлиб, намозхон хушу билан намоз ўқиётганида (яъни, кўзи сажда жойига қараганда ҳам) кўзи қабрга тушадиган даражада бўлса (яъни, бирор тўсиқ бўлмаса), намоз ўқиш макруҳ ҳисобланади”. Агар қабр намозхоннинг тепаси, усти ёки остида бўлса, бу ҳолда кароҳият йўқдир. Бу худди нажосат ва нопок нарсалардан холи, намоз учун тайёрлаб қўйилган жойда намоз ўқиш макруҳ бўлмагани кабидир”, деганлар (“Ал-фиқҳул исламийю ва адиллатуҳу”, “Ал-фиқҳу алал мазаҳибил арбаъа”).\nХулоса қилиб айтганда, қабристонга қўшни масжидларда намоз ўқиш жоиз. Расулуллоҳ соллаллоҳу алайҳи ва салламнинг масжидлари бунга энг катта далилдир. Чунки ушбу масжид ҳам қадимдан «Бақиъ» қабристони билан ёнма-ён жойлашган. Расули акрам алайҳиссаломнинг муборак қабрлари ҳам масжид билан туташ. Шунга қарамай, ҳозирга қадар бирорта уламо «Масжиди Набавий»да намоз ўқиб бўлмайди, деб даъво қилгани йўқ. Қолаверса, шариатимизда қабристон атрофига масжид қуришдан қайтармаган. Фақат қабрни улуғлаб, унга сажда қилишдан қайтаришган. Валлоҳу аълам.


Юқтирганлар сони 144 киши\nСоғайганлар сони 7 киши\nВафот этганлар сони 2 киши\nЖиноят ишлари бўйича Миробод туман суди ҳукмига кўра, шахснинг озодлиги, шаъни ва қадр-қимматига ҳамда одил судловга қарши жиноят қилганда айбдор деб топилган Чилонзор туман ИИБнинг собиқ терговчиси апелляция шикоятидан сўнг оқланди. Kun.uz мазкур ишни қарийб икки йилдан буён кузатиб келаётган эди.\nЖиноят ишлари бўйича Тошкент шаҳар суди апелляция инстанцияси 2020 йил 14 январь куни Тошкент шаҳар Чилонзор туман ИИБ ҳузуридаги Тергов бўлими катта терговчиси Муродбек Каримовга нисбатан чиқарилган суд ҳукмини бекор қилди.\nСуд ажримида қуйидагилар баён этилади:\n«...биринчи инстанция суди ишни кўришда қонун ва Олий суд Пленуми қарорлари талабларига риоя қилмаган.\n...М.Каримовга нисбатан жиноят иши Тошкент шаҳар прокурори ёки унга тенглаштирилган прокурор томонидан қўзғатилиши лозим эди. Лекин унга нисбатан жиноят иши 2018 йил 25 апрель куни ... Чилонзор тумани прокурори томонидан, яъни ваколатсиз шахс томонидан қўзғатилган.\n...Бироқ, иш бўйича барча тергов ҳаракатлари тергов гуруҳи аъзоси (суд материалларига кўра, Чилонзор прокуратурасида иш ўрганувчи – таҳр.) ҳисобланган Ж.Яхшибоев томонидан олиб борилган, айб эълон қилинган, шунингдек, айблов хулосаси ҳам у томонидан тузилиб, ЖПК талабларига риоя қилинмаган.\nЮқоридагилардан келиб чиқиб, судлов ҳайъати барча дастлабки тергов ҳаракатлари ваколатсиз шахс томонидан ўтказилганлигини инобатга олиб,\n...жиноят ишида мавжуд бўлган барча далилларни номақбул далил деб топишни лозим топади.\nМ.Каримовнинг жиноят ишини тергов қилишга аралашиш, яъни ишни ҳар томонлама тўла ва холисона ўрганилишига тўсқинлик қилиш мақсадида суриштирувчи, терговчи ёки прокурорга қонунга хилоф равишда таъсир ўтказганлиги ўз тасдиғини топмади.\nАйни вақтда, М.Каримовни айбли деб топиш учун дастлабки тергов жараёнида тўпланган далиллар етарли эмас ва унинг айбини тасдиқловчи далилни тўплаш имконияти ҳам мавжуд эмас.\nЮқоридагилардан келиб чиқиб, апелляция инстанцияси судлов ҳайъати биринчи инстанция судининг ҳукмини қонуний ва асосли, деб бўлмайди, деб ҳисоблаб, уни бекор қилишни ва апелляция шикоятини қаноатлантиришни лозим топди.\n«Жиноят ишлари бўйича Тошкент шаҳар Миробод туман судининг 2018 йил 2 октябрдаги Каримов Муродбекни ЎзР ЖКнинг 140-моддаси 3-қисмининг «а» банди, 236-моддаси 2-қисми билан айбли деб топиш ҳақидаги ҳукми бекор қилинсин.\nЖиноий ҳодиса юз бермаганлиги ҳамда М.Каримовнинг қилмишида жиноят аломатлари бўлмаганлиги сабабли ЎзР ЖПКнинг 83-моддаси, 2-бандига асосан реабилитация қилиниб, унга нисбатан жиноят иши тугатилсин», - дейилади суд ажримида.\nМ. Каримов 2018 йил апрел ойида таҳририятга мурожаат қилиб, унга ва унинг оила аъзоларига нисбатан прокуратура ва прокуратура ҳузуридаги департамент ходимлари томонидан турли таъқиблар бўлаётгани ҳақида гапирганди. Қонун талабига кўра, оммавий ахборот воситалари ҳаракатдаги жиноят ишига оид материалларни терговчи ва суднинг розилигисиз ёрита олмаслиги важидан М. Каримов оиласи бошига тушган ишларни кузатиш билан чекланган эдик.\nТаҳририят, М. Каримовга нисбатан жиноят иши очилишига сабаб бўлган бошқа бир жиноий иш, яъни М.Каримовнинг отаси ва укасига нисбатан СВОЖЖДЛҚК Департаменти Хоразм вилояти Қўшкўпир тумани бўлими томонидан ўтказилган махсус тадбир ҳамда тергов жараёнларида йўл қўйилган ноқонуний хатти-ҳаракатлар, М. Каримов билан боғлиқ юзаки ўтказилган хизмат текшируви ва жиноят ишларининг бошқа тафсилотларига доир журналистик суриштирувларини олиб бормоқда. Тафсилотлари билан тез кунларда сайтимиз орқали танишасиз.\nҚирғизистонда собиқ президент Атамбоевни қўлга олиш чоғидаги тартибсизликлар бўйича суд бошланди\n11:28 / 11.03.2020


Помпео Қозоғистонни Шинжондаги қатағонлар сабаб Хитойга босим ўтказишга чақирди\n28 феврал 2021, Тошкент вақти: 15:04\nАҚШ давлат котиби Майк Помпео (чапда) Қозоғистон ташқи ишлар вазири Мухтор Тлеуберди билан 2 февралда Нур-Султонда учрашди.\nАҚШ давлат котиби Майк Помпео Қозоғистонни Хитойга Шинжон вилоятида камсонли мусулмонларни сиқувга олаётгани учун босим ўтказишда Вашингтонга қўшилишга даъват қилди.\nИнсон ҳуқуқи ҳимояси ташкилотларига кўра, Хитой ҳокимият идоралари мамлакат шимоли-ғарбидаги Шинжон вилоятида истиқомат қилувчи уйғурлар, қозоқлар ва бошқа кўплаб мусулмон этник гуруҳлар вакилларини тинмай кузатмоқда, ўзбошимчалик билан ҳибсга олмоқда ва уларга мажбурий мафкуравий таъсир ўтказишга уринмоқда.\nХитой Қозоғистоннинг улкан савдо шеригидир. Унинг давлат назоратидаги ахборот воситалари кўпинча Шинжондаги мажбурий ушлаб туриш марказлари ҳақида хабар бермайди.\nПомпео 2 февралда Қозоғистон пойтахти Нур-Султонга сафари вақтида Қозоғистон ташқи ишлар вазири Мухтор Тлeуберди билан музокара чоғида ушбу масалани кўтарганини маълум қилди.\nПомпео иккала вазир “Қозоғистон чегарасининг нариги тарафидаги Шинжон вилоятида Хитой коммунистик партияси ҳибсга олган 1 миллиондан ошиқ мусулмон уйғурлар ва этник қозоқларнинг оғир аҳволи”ни муҳокама қилганини айтди.\n‒ Қўшма Штатлар барча мамлакатларни қатағонга барҳам бериш учун сафимизга қўшилишга чақиради, ‒ деди Помпео. ‒ Биз улардан хавфсиз бошпана беришни ва Хитойдан қочиш истагида бўлганларга бошпана беришни илтимос қиламиз. Инсон шаънини ҳимояланг ва тўғри ишни қилинг.\nШу пайтгача ўз ҳукумати Шинжондаги муаммо бўйича танқид қилишни рад этиб келаётган вазир Тлеуберди бу борада ҳеч қандай изоҳ бермади. У бунинг ўрнига иқтисодий ва хавфсизлик масалалари бўйича ҳамкорликка эътибор қаратди.\n2018 йил августида Бирлашган Миллатлар Ташкилоти тахминан 1 миллион уйғур ва минтақадаги бошқа туб этник гуруҳлар вакиллари “экстремизмга қарши марказлар”да ҳибсда ушлаб турилганини хабар қилган эди.\nБМТ яна миллионлаб кишилар “қайта ўқитиш жамлоқлари”га мажбурий жойлаштирилганини маълум қилган эди. Хитой айни марказлар мажбурий ушлаб туриш жойлари эканини инкор этиб келмоқда.\nПомпео Қозоғистон раҳбарлари билан учрашиб, АҚШ уларни қўллаб-қувватлашини маълум қилди.\nПомпео Ураина ва Беларусга сафар қилишидан олдин Лондонда тўхтаб ўтган эди ва 2 февраль кечаси Ўзбекистонга жўнаб кетиши режаланган.\nАҚШ Давлат департаменти тарқатган баёнотга кўра, Қозоғистонга сафардан мақсад “Марказий Осиёдаги тинчлик, тараққиёт ва хавфсизликка умумий содиқлигимиз”ни тасдиқлашдан иборат.\nВашингтон энергия ресурсларига бой Қозоғистонга Россияга қарши Марказий Осиёдаги куч сифатида қараб келади ҳамда АҚШнинг нефть компаниялари Каспий денгизи бўйидаги нефть конларини ўзлаштириш учун шу пайтгача миллиардлаб доллар инвестиция киритган.\nНазарбоев Қозоғистонни деярли 30 йил бошқаргандан сўнг 2019 йил мартида истеъфога чиққанини эълон қилди, 66 яшар Тоқаев июнь ойида мамлакатнинг янги президенти этиб сайланди.\n79 яшар Назарбоев ҳокимиятдаги “Нур Отан” партияси ва хавфсизлик кенгаши раиси сифатида мамлакатнинг ижтимоий, иқтисодий ва сиёсий соҳаларини назорат қилиб келмоқда.\nУ истеъфога чиққандан сўнг мамлакат пойтахти Остона унинг шарафига Нур-Султон деб ўзгартирилган эди.


Kutubxona - Inomjon Abdiyev. Chista oʻzbekcha gaplash...sak (hajviya) / Kiril\nSiz shu sahifadasiz: Inomjon Abdiyev. Chista oʻzbekcha gaplash...sak (hajviya) / Kiril\nАсар номи Чиста ўзбекча гаплаш...сак (ҳажвия)\n1 Ўртоқларга откревенний хат\nЧиста ўзбекча гаплаш...сак (ҳажвия)\nДўстлар, данний мамент родной тилимизга давлат статуси берилган указ чиққанига йигирма икки йилдан ошди. Бу катта срок. Шунча йил бўлибди-ю, фактически ҳали ҳам тилимизга разноб-разний сўзларни аралаштириб гапириб, порот бўлаяпмиз. Катта братанлар ҳам, молодойлар ҳам чиста ўзбек тилида гаплашмаяпти. Иностранслар бу туришда устимиздан тугул, ёнбошимиздан ҳам кулиб ташлайди. Ахир бу позор-ку. Биргина мисол, қўшиқчи звездаларимизни олайлик. Ўзбекча куйлайди, лекин ўзбекчани билмайди. На всяки случи, ҳой баракатопгур тўғри талаффуз қилишни ўрганиб қўй, дейдиган одам йўқ. Ответсвенност суст. Вот проблема где? Бу кетишда дедушка, бабушкаларимизнинг сўзларини полний унутиб юборамиз, шекилли. Э, бўлмаган гап, мазгини қотирма деяяпсизми?\nВот, например, сизларга ўзим гувоҳ бўлган бир иккита-свежий воқеани айтиб берай. Яқинда бир тўда другларим билан стадионга футбол кўргани тушдик. Биз балет қиладиган команда биринчи таймда нормалний ўйнаб турувди. Иккинчи таймда сулучайно духига ўтирса бўладими?! Срази 2 та гол ўтказиб юборди. Действителний бемалол ютса бўларди. Аксига олиб футболистлар судя билан против бўлиб қолишди. Натижада бир ўйинчимиз красний карточка олиб майдондан қувилди. Нервим чиқиб кетди. Бир пайт қарсам ёнимдагилар русчасига Педя (судянинг исми шунақа бўлса керак) мен биринчиман деб бақираяпти. Шу ерда ҳам ҳақиқат йўқ деб хунобим ошди. Эътибор берсам, улар референи аразлади деб ўйлашган чоғи, аввал унинг исмини айтиб, кейин араз, араз деб бақиришаётган экан. Не может быт дея қулоқларимга ишонмадим. Бўларкан-ку, ёмон гапни ҳам шундай ифодаласа, маладес дея ёнимдаги кишининг елкасига қоқиб қўйдим. Нотаниш киши менга олайиб, «Чорт побери, дурак, судяни сўкяпмиз-ку?», деса бўладими. Кейин билсам, болелшиклар баралла сўкинаётган экан. Ер, йўғе, стадион ёрилмади кириб кетсам. Роса уялдим. Контсо контсов ютқазганимиз ундан бадтар алам қилди.\nБундан ташқари биринчи очередда давайти, бугундан чисто ўзбекча гапиришни бошлайлик. Спор ўйнайман, невозможний нарсанинг ўзи йўқ, ҳаракат қилсак эплаймиз. Так что, хотя бы ҳафтанинг конкретний бир кунида зарубежний аралаштирмасдан гаплашсак, отвечаю, мақсадимизга эриша оламиз. Например средами, четвергми, фарқи йўқ. Барчамиз учун удобни кунни танласак бўлди. Пожалуйста, ўша куни оилада болалар билан, ишхонада сотрудниклар билан чиста ўзбекча мулоқотда бўламиз. Келишдик-а. Пока шу гаплар. Далше яна ўйлашиб кўрамиз.\nАралаш Қуралашовнинг писмосини\n"http://www.kutubxona.com/wiki/index.php?title=Inomjon_Abdiyev._Chista_oʻzbekcha_gaplash...sak_(hajviya)_/_Kiril&oldid=3345" dan olindi


09:57 / 10.02.2017\n2) Покланиш: Расулуллоҳ соллаллоҳу алайҳи ва саллам шундай деганлар: “Ким жума куни ғусл қилса, қўлидан келганича покланса, сочини ёғласа, уйидаги атирдан сепса, сўнг масжидага бориб, одамлар орасидан ҳатлаб ўтмаса, сўнг истаганича нафл ўқиса, сўнг имом хутба қилаётганида жим туриб тингласа, албатта, Аллоҳ таоло унинг келаси жумагача бўлган гуноҳларини кечиради”.\nБу муборак ҳадисда жума куни ғусл қилиш билан бирга покланиш ҳам зикр қилинди. Мазкур ҳадисда шундай таълим олишлик келиб чиқадики, ҳадисда зикр қилинган покланишдан мақсад фақат ғусл қилиш эмас, балки бошқа руҳий ва маънавий жиҳатдан келиб чиқадиган ишларни ҳам қилиш экан. Шунга биноан, жума куни аврат ва қўлтиқ тукларини тозалаш, тирноқларни олиш ҳамда мўйлабни қисқартириш жума кунининг одобларидан саналади.\nШунингдек, айрим оёғи ҳидланадиган кишилар доимо, хусусан, жума куни имкон қадар шу ишнинг олдини олишга ҳаракат қилишлари мақсадга мувофиқ бўлади; чунки масжидга борганда намозхондан ноқулай ҳидлар чиқмаслиги керак ва бошқа намозхонларни ҳам озорлантирмасликлари зарур.\n4) Энг чиройли кийимларни кийиш ва сочни ёғлаш: мусулмон киши жума намозига борганда фақат қалби эмас, балки ташқи кўринишлари ҳам гўзал бўлиши лозим. Шунинг учун жума намозига боришдан олдин энг чиройли кийимларини кийиши ва агар соч узун бўлса, соч учун ишлатиладиган махсус ёғлар ёрдамида уни тартибга келтириб олиш ҳам суннатдир;\n5) Мисвок ишлатиш ёхуд тишни ювиш: Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам: “Агар умматимга машаққат бўлмаганида, мен уларни ҳар намоздан олдин мисвок ишлатишга буюрган бўлардим”, – деганлар.\n7) Каҳф сурасини ўқиш: Расулуллоҳ соллаллоҳу алайҳи ва саллам шундай деганлар: “Ким жума куни Каҳф сурасини ўқиса келаси жумагача ундан нур таралиб туради”.\n8) Кўп дуо қилиш: Расулуллоҳ соллаллоҳу алайҳи ва саллам: “Жума куни шундай бир вақт борки, мусулмон киши шу вақтда намоз ўқиб, Аллоҳдан сўраб дуо қилиб турса, албатта, Аллоҳ унга сўраган нарсасини беради”, – деганлар ва қўллари билан бу вақтнинг жуда ҳам қисқалигига ишора қилганлар (Муслим (1926) ривояти).\nБироқ ҳадисда бу вақт қачон экани аниқ айтилмаган. Шу вақтга тўғри келиб қолиш ниятида жума куни вақтни ҳеч ҳам бекорчи нарсаларга сарфламай, доим дуода бўлиш мақсадга мувофиқ саналади;\n9) Расулуллоҳ соллаллоҳу алайҳи ва салламга имкон қадар кўп саловат айтиш: бу ҳақда Расулуллоҳ соллаллоҳу алайҳи ва саллам: “Менга жума куни кўп салавот айтинглар. Чунки менга ҳар жума умматимнинг менга айтган салавоти кўрсатилади. Ким менга кўп салавот айтган бўлса, (қиёматда) менга энг яқинлардан бўлади”, – деганлар.\n10) Бошқа кунлар қолиб, жума куни рўза тутмаслик: бу ҳақда Расулуллоҳ соллаллоҳу алайҳи ва саллам шундай деганлар: “Ҳеч ким жума куни рўза тутмасин. Бироқ ундан бир кун олдин ҳам ёки бир кун кейин ҳам рўза тутса унда мустаснодир”. (Бухорий (1985)\n“Бозор боши” жомеъ масжиди имом-хатиби.\nСотувчи жанжал-тўполонсиз молни олиб, пулни қайтарса, катта савоб иш қилган бўлади\n20:28 / 27.12.2016